ועדת הפנים והגנת הסביבה, כנסת 19, פרוטוקול מספר 258, 2014-03-18 11:00

מירי רגב: בוקר טוב לכולם.

מירי רגב: אני פותחת את ישיבת ועדת הפנים והגנת הסביבה של הכנסת בנושא שהוגש לוועדה באמצעות חבר מועצת עיריית תל-אביב-יפו ארנון גלעדי, דיון שנוגע לסבל הנגרם לתושבי דרום תל-אביב מרעש מטוסים.

מירי רגב: חשבתי שנכון לקראת סיום המושב הזה להעלות את הסוגיה הזאת, כאשר אנחנו מקיימים דיונים לפני הצבעות בכנסת.

מירי רגב: כאשר שמעו שיתקיים דיון כזה פנה אליי גם ראש עיריית ראש העין וביקש לוודא את הסטטוס של הדיון הקודם שהיה בעניין המסלול מעל ראש העין, בארות יצחק ומושב מזור, גם הנושא הזה עלה לדיון.

מירי רגב: חבל שלא הזמנו את מי שעוסקים בתמ"א 35 במשרד הפנים, אבל בסדר.

<לאה קריכלי: הזמנתי אותם אבל הם כנראה לא הגיעו.

מירי רגב: נפתח קודם כול עם הצגת הנושא על-ידי ארנון גלעדי ולאחר מכן נשמע התייחסויות של הגורמים הנוספים.

מירי רגב: בבקשה.

<ארנון גלעדי: בוקר טוב גברתי היושבת-ראש, אני מודה לך על שנענית לקיים דיון חירום, דיון מהיר לפני יציאה לפגרה של הכנסת.

<ארנון גלעדי: אני מייצג גם כתושב תל-אביב וגם כמשנה לראש עיריית תל-אביב-יפו, שנמצאת למעשה בחזית הנחיתות.

<ארנון גלעדי: מזה תקופה של קרוב ל-3 שבועות החיים שלנו הפכו להיות בלתי נסבלים, החיים הפכו להיות סיוט גדול וממושך למעשה 24 שעות ביממה.

מירי רגב: למה דווקא עכשיו?

מירי רגב: מה שונה?

<ארנון גלעדי: בכל 5 דקות, ולפעמים קצת פחות מזה, יש נחיתה בשדה התעופה בן גוריון.

<ארנון גלעדי: זה חולף מעל בתי התושבים ברעש מחריש אוזניים.

<ארנון גלעדי: אני מדבר כמי שגר בבניין הגבוה שנמצא ממש בפאתי תל-אביב, שהמטוסים חלפו מעל הבית שלו.

<ארנון גלעדי: זה לא רק חוסר היכולת שלנו לעצום את העיניים ולקבל מנוחה ותנומה בשעות הלילה וגם לא בשעות היום.

<ארנון גלעדי: זה הפך, כפי שאמרתי, לסיוט מתמשך.

<ארנון גלעדי: לפני כ-3 שנים היה מסלול של נחיתה באותו מסלול הקיים כיום.

<ארנון גלעדי: במהלך של 3 שנים נפסקו הטיסות, אבל גם כשהיה מסלול הנחיתה הקודם הוא לא היה בתדירות הזאת ולא היה ברעש כפי שמתבטא היום בבתי התושבים בתל-אביב.

<ארנון גלעדי: זה מתחיל מהכניסה לתל-אביב, דרך מרכז העיר, התחנה המרכזית, שכונת התקווה, יד אליהו, כפר שלם.

<ארנון גלעדי: זה חוצה למעשה את כל השדרה מהכניסה לתל-אביב ועד ליציאה ממנה.

<ארנון גלעדי: גברתי היושבת-ראש, אני חייב להגיד לך שמי שיגיע בשעות היום ובשעות הלילה לאזור הזה יחשוב שהוא נמצא ממש בתוך שדה תעופה.

<ארנון גלעדי: המטוסים טסים בגובה של 500 מטרים מעל הבתים, אפילו פחות מ-500 מטר מהבתים.

<ארנון גלעדי: אני לא בטוח שהמטרד של רעש המטוסים נבדק, שנמדדו עוצמות הרעש המותרות על-פי אמות המידה שהחוק קבע, ואני לא בטוח שהשר האמון לקבוע את הקריטריונים של מדידת הרעש אכן נתן אישור לנושא הזה.

<ארנון גלעדי: אני לא בטוח שהמסלול קיבל את האישורים הדרושים החדשים.

מירי רגב: אילו אישורים הם צריכים לקבל?

<ארנון גלעדי: האישור הסטטוטורי לנחיתה.

<ארנון גלעדי: כפי שאני יודע – ואני לא מתמחה בחקיקה בנושא הזה, יש פה יועצת משפטית, אני מאמין שהיא תרחיב על זה – כדי לחדש את המסלול צריך לקבל אישורים של הרגולטורים, דהיינו השרים, גם שר התחבורה, גם השר להגנת הסביבה, גם שר הביטחון, גם שר הפנים, ואני לא בטוח שהם ניתנו.

<ארנון גלעדי: אולי זה ניתן במסגרת פקידות כזאת או אחרת לצורך שיקום או שיפור מסלולי הנחיתה.

<ארנון גלעדי: שיפור מסלולי הנחיתה לא יכול להפוך אותנו לבני ערובה ולחסרי יכולת לחיות חיים נורמטיביים בבתים שלנו.

<ארנון גלעדי: אני אומר לך, לא רק זה.

<ארנון גלעדי: בתי שיש לה ילדים קטנים גרה בבית הסמוך אליי, ועוד מעט גברת שזיפי תציג את זה, ויש לה ילדים קטנים וזה הפך להיות קטסטרופה.

<ארנון גלעדי: הם הפכו להיות מבוהלים.

<ארנון גלעדי: הרעש בלתי נסבל.

<ארנון גלעדי: הילדים הקטנים הפכו להיות מבוהלים מרעש המטוסים.

<ארנון גלעדי: זה מרגיש כאילו המטוס חודר אל תוך הבית.

מירי רגב: אבל זה היה כך לפני 3 שנים.

מירי רגב: מה חדש?

מירי רגב: 3 שנים לפני כן נתיב הנחיתות היה זהה.

<ארנון גלעדי: זה לא היה בעוצמות הללו ולא היה ברעש הזה.

<ארנון גלעדי: אני אומר לך כמי שגר שם שנים רבות מאוד.

<ארנון גלעדי: אני גדלתי בכפר שלם.

<ארנון גלעדי: זה לא היה בעוצמות הללו, לא ברעש הזה.

<ארנון גלעדי: לדעתי פה מישהו איבד את חוש הרגש.

<ארנון גלעדי: מישהו איבד את שפיות הדעת, בלי לדעת בכלל לאן הוא מכניס אותנו.

<ארנון גלעדי: אני לא מומחה גדול בתעופה ואני לא נווט, אבל אם אנחנו מסתכלים, בסך הכול 10 מטרים דרומה מהקו הקיים למעשה יש שדרה שלמה של פארקים, החל מצומת חולון, לשם מגיעים דרך מקווה ישראל, דרך פארק בגין, דרך פארק שרון, דרך משמר השבעה.

<ארנון גלעדי: כל האזור הזה הוא אזור של פארקים, אין בו תושבים.

<ארנון גלעדי: המטוס בסך הכול היה צריך – מי שהיה פותח את המפות היה יכול לראות, 4-5 מטרים מהקו האווירי הוא עובר למעשה לא דרך בתי תושבים, הוא למעשה חוצה את כל שדרות הפארקים של גוש דן, אזור ללא תושבים, בלי בעיות, בלי לגרום מטרדי רעש לדיירים הסמוכים, כי הפארקים האלה רחבים דיים כדי שלא ירגישו את עוצמות הרעש כפי שאנחנו מרגישים אותן כיום.

<ארנון גלעדי: אני בטוח שאף אחד לא בחן את הנושא.

<ארנון גלעדי: פשוט מאוד הבירוקרטיה טוחנת את הדברים כפי שהיא יודעת לטחון אותם והחליטו לפתוח את המסלול הישן בלי לבדוק את החלופות בכלל ובלי לתאם עם עיריית תל-אביב.

<ארנון גלעדי: נכתב לנו איזה מכתב על-ידי מר גנות שהתייחס לבטיחות.

<ארנון גלעדי: הכול טוב ויפה, אבל מה עם החיים שלנו ומה עם הבטיחות שלנו?

<ארנון גלעדי: המטוסים חולפים 500 מטר מעל הבתים בדרום תל-אביב.

<ארנון גלעדי: לא מספיק הצרות שיש לנו, כפי שאת יודעת ומטפלת בהן, באה צרה נוספת, שלמעשה כובלת אותנו שבעתיים בכל הדברים האלה.

<ארנון גלעדי: לכן, גברתי היושבת-ראש, אני שמח על הדיון.

<ארנון גלעדי: אני מבקש שלפחות כפי שנהוג בכל מדינה מפותחת ונורמלית, בשעות הלילה מיידית יוטל איסור על טיסות ונחיתות.

<ארנון גלעדי: כפי שאין המראות בשעות הלילה יוטל גם איסור על נחיתות בשעות הלילה ויאפשרו לנו לפחות לישון שינה נורמלית כמו כל תושב במדינת ישראל.

<ארנון גלעדי: משעה 10 בלילה ועד 6 בבוקר אין נחיתות בשעות הלילה.

<ארנון גלעדי: קראתי באחד המאמרים שהנחיתות המרובות בלילה נועדו לחסוך לחברות התעופה המתנה.

<ארנון גלעדי: מטוס נוחת בלילה ובבוקר כבר למעשה מתדלק ויוצא חזרה, ואם הוא היה מגיע ביום אז היה עליו להתעכב ולהמתין.

<ארנון גלעדי: כך למעשה הם חוסכים עלויות של תפעול מטוסים.

<ארנון גלעדי: בכל מקום נורמלי באירופה ובארצות-הברית בשעות הלילה בקרבת בתי מגורים לא טסים ולא נוחתים.

<ארנון גלעדי: לכן גם היום לא ממריאים בשעות הלילה משדה התעופה בן גוריון אלא רק בשעות אחר הצהרים.

<ארנון גלעדי: זה החלטה שצריכה להתקבל באופן מיידי על-ידי רשות שדות התעופה ומינהל התעופה האזרחית, כדי לאפשר לנו לפחות את שעות הלילה לישון ולחוות שינה כפי ששאר תושבי מדינת ישראל חווים.

<ארנון גלעדי: דבר נוסף, אני מבקש שייערכו בדיקות רעש.

<ארנון גלעדי: אני בטוח שבדיקות הרעש יוכיחו מעבר לכל ספק שהרעש הזה, החל מהכניסה לתל אביב ועד היציאה ממנה, הוא רעש בלתי נסבל, הוא רעש שלא עומד באמות מידה כפי שהחוק דורש אותן.

<ארנון גלעדי: ודבר נוסף, כפי שאמרתי, לבדוק את מסלול הנחיתה כמה מטרים דרומה, שעובר מעל פארקים ללא תושבים, בסמיכות לכביש 1, בין הפארקים, ואז זה גם לא פוגע בתושבים, לא בתל-אביב, לא בחולון, לא במקומות אחרים, ובא לציון גואל.

<ארנון גלעדי: אבל אני בטוח שאף אחד לא בדק את זה.

<ארנון גלעדי: תגידו סיבוב כזה, סיבוב אחר, אני לא מומחה, אבל זה הדבר האלמנטרי שצריך לבדוק כדי להוציא אותנו שלמים לחיים נורמליים, שהפכו להיות סיוט בשבועות האחרונים.

מירי רגב: תודה רבה.

מירי רגב: חבר הכנסת ניצן הורוביץ, בבקשה, ולאחר מכן חנה שזיפי.

ניצן הורוביץ: תודה ליושבת-ראש, לארנון גלעדי ומיטל להבי.

ניצן הורוביץ: אני לא יודע מה קרה עם המטוסים, אם היה שינוי בזמן האחרון, אבל אני יודע בוודאות שיש הרבה יותר תלונות והתושבים הרבה יותר פונים בעניין הזה, אז כנראה משהו כן קרה.

מירי רגב: לפני 3 שנים הסיטו את המסלול.

מירי רגב: תיכף נבדוק למה לא מחלקים את ההמראות והנחיתות גם לאזור חולון.

מירי רגב: הרי הסיטו את זה למשך 3 שנים לכיוון חולון בגלל שהיה איזה שיפוץ.

מירי רגב: במשך 3 שנים נערך השיפוץ.

מירי רגב: לפני כן מה היה?

ניצן הורוביץ: אני לא יודע מה היה לפני כן.

ניצן הורוביץ: אני יודע שבזמן האחרון יש הרבה יותר תלונות של אנשים שמדברים על זה, פונים על זה, מתלוננים על זה, אז כנראה משהו קרה כי אחרת אנשים לא היו מתלוננים.

ניצן הורוביץ: הרעש באמת חזק מאוד כי המטוסים מנמיכים אז שומעים את זה.

ניצן הורוביץ: בנוסף למה שארנון גלעדי אמר לגבי אפשרות שיטוסו בין חולון לתל-אביב על רצועת התשתיות או הפארקים יש גם אפשרות לעשות את זה בין חולון לראשון-לציון, שגם שם יש מין מסדרון פחות מיושב.

ניצן הורוביץ: צריך להשתדל לעשות את זה כי באמת זה קשה.

ניצן הורוביץ: לפי מה שתושבים מספרים זה מעיר אותם בלילה, זה מעיר ילדים, הילדים מבוהלים.

ניצן הורוביץ: אני חושב שאפשר למצוא לזה פתרון.

ניצן הורוביץ: אני יודע שזה עלה פה בעבר כמה פעמים, כל פעם עשו איזה עניין.

ניצן הורוביץ: אני רק יכול להגיד שלדעתי אם המטוסים הי ו עוברים מעל צפון תל-אביב זה היה מגיע מזמן לוועדה והיה עושה יותר רעש.

מירי רגב: אולי נעביר אותם לשם...

תמר זנדברג: תסמוך על מירי רגב שאם זה בא מדרום תל-אביב זה מגיע דווקא מהר יותר לוועדה.

תמר זנדברג: ..

מירי רגב: אם זה היה מצפון תל-אביב זה היה מגיע לפה אחרי הפגרה הבאה.

מירי רגב: .. שהם יסבלו קצת מול הכאב של התושבים בדרום תל-אביב עם המסתננים.

ניצן הורוביץ: כולם סובלים.

מירי רגב: אבל אל תדאג, זה לא יהיה בצפון תל-אביב כי בטח גיורא רום גר שם.

מירי רגב: לא?

<גיורא רום: אני גר ליד שדה תעופה.

תמר זנדברג: אצלנו בפולניה עושים תחרות של סבל.

תמר זנדברג: ..

ניצן הורוביץ: לא צריך להתחרות מי סובל יותר אבל אני חושב שאפשר למצוא לזה פתרון.

מירי רגב: תיכף נראה איזה פתרון.

מירי רגב: נשמע גם מהיועצת המשפטית מה אפשר לעשות.

מירי רגב: יש כמה רעיונות.

ניצן הורוביץ: ברור שמשהו קרה ויש בעיה.

מירי רגב: תודה.

מירי רגב: אני מבקשת לעבור לחנה שזיפי, 3 דקות לרשותך.

<חנה שזיפי: אני מבינה שנמל תעופה במרכז מדינה הוא תמיד בעייתי לכל הכיוונים.

<חנה שזיפי: לכן צריך גם להסתכל בהיבט ש"לשגע" 100,000 תושבים או "לשגע" מיליון תושבים זה לא אותו יחס.

<חנה שזיפי: אנשים מסתובבים סהרורים, כל יום יותר גרוע מהיום שלפניו.

<חנה שזיפי: אתם לא הרגשתם את ההרגשה שבאמצע הלילה מגיעה הבומבה של הטיסה שנוחתת ואז קופצים ונגמר הלילה.

מירי רגב: זה היה בעבר.

מירי רגב: את גרת שם, מן הסתם.

מירי רגב: במשך 3 שנים היתה הפסקה, אבל לפני 3 שנים היה בדיוק אותו דבר.

<חנה שזיפי: זה היה לא באותה תדירות.

תמר זנדברג: זה כמו סיפור העז והרבי.

תמר זנדברג: זה אמיתי.

ניצן הורוביץ: יש נתונים?

<חנה שזיפי: אני מבקשת בשם התושבים, תצילו אותנו.

מירי רגב: תודה.

מירי רגב: ביקשה לדבר תושבת מרכז תל-אביב, אנא תציגי את עצמך ודברי בקצרה.

<מיכל רביד: נעים מאוד.

<מיכל רביד: אני תושבת מרכז תל-אביב, אני גרה בכרם התימנים.

<מיכל רביד: נמצא כאן גם נציג משכונת התקווה וגם נציגה מלב תל-אביב.

מירי רגב: כלומר, כל האזור הזה נמצא תחת "אזור הפיגוע", בקיצור.

<מיכל רביד: כל לב תל-אביב ודרום תל-אביב.

<מיכל רביד: אנחנו גרים בכרם התימנים.

<מיכל רביד: לפני מספר שבועות גילינו להפתעתנו שאנחנו גרים מתחת למנחת מטוסים.

<מיכל רביד: לי באופן אישי יש ילדה בת שנה וחצי וילדה בת 3 שנים.

<מיכל רביד: הן לא ישנות טוב בלילה.

<מיכל רביד: גם אני לא ישנה.

<מיכל רביד: הבוקר קמתי בשעה 5 בגלל המראה של מטוס, ולפני זה הייתי צריכה לגשת להרגיע את הילדות לפחות 3 פעמים במשך הלילה.

<מיכל רביד: מעבר לזה, גם כשהן לא מתעוררות אני רואה כשאני בחדר שלהן שברגע שעובר מטוס השינה שלהן נפגעת.

<מיכל רביד: אני רואה את הילדות שלי זזות מתוך שינה ואני יודעת שזאת לא השינה שמגיעה להן וזאת לא השינה שרציתי שתהיה להן.

<מיכל רביד: זאת לא השינה שאני מוכנה שתהיה להן בשום פנים ואופן.

<מיכל רביד: יש לי פה דוח של נחיתות.

<מיכל רביד: סתם הוצאתי מתוך אתר רשות התעופה.

<מיכל רביד: אפשר לראות פה שבין 11 בלילה ל-12.30 בלילה יש נחיתה בכל 3 דקות בממוצע, וזה לפני עונת העומס של יוני-אוגוסט שאין לי מושג מה יקרה אז.

<מיכל רביד: עכשיו זו נחשבת עונה שהיא בכלל לא עונת העומס.

ניצן הורוביץ: ומה קורה בשעות שלאחר מכן?

<מיכל רביד: בערך אותו דבר.

<מיכל רביד: בשעה 11 בלילה יש עומס נחיתות, אחר-כך יש נחיתות של 10 מטוסים בשעה במקום 20.

מירי רגב: במשך כל הלילה.

<אלונה סיני: גם בשישי-שבת.

<מיכל רביד: מסתבר שכל המטוסים של כל המדינה הולכים לעבור לנו מעל הראש בכל הלילות באופן בלעדי, בסופי שבוע, בשבתות וחגים, באופן בלעדי מעל הראש שלנו.

<מיכל רביד: תנועת המטוסים רק הולכת וגדלה.

<מיכל רביד: אני לא יודעת איך אני אמורה לגדל את הילדות שלי כך.

<מיכל רביד: אני לא ישנה טוב כבר מתחילת החודש וגם הילדות לא ישנות טוב.

<מיכל רביד: הדבר הזה הרס לנו את הבית.

מירי רגב: תודה.

מירי רגב: שלמה חתוקה משכונת התקווה ואלונה סיני, אתם מאותו אזור?

מירי רגב: אז תמתינו, זה אותו דבר מבחינת הנושא.

מירי רגב: מבחינתי הנציגה שלכם דיברה.

מירי רגב: נציגת בארות יצחק תדבר תיכף.

מירי רגב: גל פלג מראש העין ידבר תיכף – זה סוגיה אחרת ותיכף נשמע אותה.

מירי רגב: מעיריית תל-אביב, מיטל להבי, בבקשה.

<מיטל להבי: אני סגנית ראש עיריית תל-אביב-יפו ומחזיקת תיק התחבורה.

<מיטל להבי: אני מודה מאוד ליושבת-ראש על הדיון הזה וגם לארנון גלעדי, בוודאי.

<מיטל להבי: אני מאוד מעריכה את זה.

<מיטל להבי: אני לא רוצה לחזור על הדברים שארנון גלעדי פירט בצורה גם מקצועית וגם אנושית בהיותו תושב דרום העיר, על נקודת המבט, וגם לא על מה שפירטה תושבת מרכז העיר, אבל אני רוצה לחדד את אחד הדברים שנאמרו כאן.

<מיטל להבי: אנחנו מדברים על כל נושא היקיצה בשעות הלילה, על מסלול שעובר מעל מקסימום תושבים של המטרופולין הכי עמוס במדינה באזור הכי גדוש במדינה.

<מיטל להבי: ארנון גלעדי הצביע על החיבור בין יפו לבין פארק דרום, פארק אריאל שרון והספארי כרצועה ירוקה יחסית ומיושבת פחות.

<מיטל להבי: יש במדינת ישראל, בתוכניות המתאר המחוזיות (תמ"מים) רצועות נופש שהוגדרו כרצועות כאלה, גם בצפון העיר, בפארק הירקון, במתחם הבאסה, פי-גלילות.

<מיטל להבי: יש אזורים שהם רצועות נופש מוגדרות בתמ"מים.

<מיטל להבי: אני לא מבינה למה לא מתכננים אל המסלולים באופן שיהיו בהשקה לרצועות נופש, בדיוק כפי שכאשר מקימים קו מתח גבוה של חברת החשמל בודקים היכן הוא עובר וזה לא עובר במקומות הכי מיושבים וצריך מרחק ביטחון.

<מיטל להבי: גם פה יש אלטרנטיבות וצריך לבדוק אותן.

<מיטל להבי: דבר שני, מאחר וכולם דיברו על הרעש בשעות הלילה, אני רוצה להזכיר גם את הרעש בשעות היום.

<מיטל להבי: יש לנו בתי-ספר ומוסדות לימוד לאורך הצירים האלה וגם יכולת הריכוז ויכולת הלמידה של תלמידים במעבר כל-כך תדיר של נחיתות מעל הראש היא בלתי סבירה והגיונית.

<מיטל להבי: אנחנו נדרשים פה באמת לשיפורים אקוסטיים, לביצועים גדולים מאוד.

<מיטל להבי: צריך למצוא את הדרך להפחית את הרעש בשעות הלילה בצורה דרמטית, להפסיק את זה, למצוא חלופות, וגם לטפל בתוצרים בשעות היום כי לא ברור מאליו שבתוך הרעש הכללי של היום אפשר לספוג את הרעש הנוסף שנובע מנחיתת מטוסים.

מירי רגב: תודה.

מירי רגב: בבקשה, בקצרה, תוסיף רק אם יש לך מה להוסיף.

<אריק שוע: ארנון גלעדי היטיב לתאר את הסבל של תושבי דרום העיר.

<אריק שוע: אנחנו מבינים שגם עתיד להתרחש איזה שינוי, אבל בעינינו הוא לא כל-כך משמעותי.

<אריק שוע: גם פתיחת מסלול נוסף והפחתה בעשרות אחוזים, עדיין - - -

מירי רגב: תיאמו אתכם את פתיחת המסלול הזה?

<אריק שוע: לא תיאמו אתנו, כפי שלא תיאמו אתנו את הפתיחה הזאת וגם את הפתיחה העתידית.

<אריק שוע: הסבל של התושבים בעבר לא היה דומה למה שאנחנו חווים היום.

מירי רגב: למה, בעצם?

מירי רגב: יש יותר מנועים?

מירי רגב: יותר נחיתות?

מירי רגב: שעות ה"פיקים" הן לאורך כל היום?

<אריק שוע: יכול להיות שיש יותר מנועים.

<אריק שוע: אני חושב שזה גם עניין תפעולי.

<אריק שוע: יש פה מין קהות-חושים שכדאי לחדד אותה בעניין ההתנהגות.

<אריק שוע: אני לא איש תעופה אבל ידוע שאם מורידים מצערת או גלגלים בתקופה מסוימת או מסיטים או יותר רגישים הדבר הזה באמת אפשרי.

<אריק שוע: שדה התעופה הוא בינלאומי וכל שדה תעופה בינלאומי בעולם יודע להתנהל עם תושבים, וכך הציפייה שלנו.

<אריק שוע: אנחנו לא מבקשים יותר מדי.

<אריק שוע: העירייה כמובן מבינה את הצורך בשדה תעופה כזה, אבל לא על חשבון התושבים.

<אריק שוע: עלו כאן מספר פתרונות.

<אריק שוע: אנחנו מצפים שהפתרונות יהיו בתיאום אתנו ושיתרחשו באמת לטובת תושבי העיר.

מירי רגב: בסדר.

מירי רגב: אתה רוצה להוסיף משהו?

מירי רגב: ממש בקצרה כי אני רוצה לעבור להתייחסות של אנשים.

מירי רגב: אני רוצה לתת גם לתמר זנדברג לדבר כיושבת-ראש שדולה לנושא תחבורה וכתושבת תל-אביב וגם כחברת מועצת תל-אביב-יפו לשעבר.

<ארמנד וקסלר: אם במשך 3 שנים היתה אפשרות אחרת, למה- - -

מירי רגב: אתה מבין שאזרחים אחרים נפגעו.

מירי רגב: גם לתושבי חולון ובת-ים היה רעש נוראי.

מירי רגב: יש בידי את המסלולים.

מירי רגב: אנחנו צריכים לבדוק מה עושים עם זה.

מירי רגב: זה נכון.

<ארמנד וקסלר: אבל היה מסלול לפני 3 שנים, הכול היה בסדר.

<ארמנד וקסלר: במשך 3 שנים היה שקט והיה בסדר.

<ארמנד וקסלר: למה בתוך לילה אחד חזר מה שהיה לפני כמה שנים?

<ארמנד וקסלר: פרט לכך, אני מטפל בדברים האלה כבר הרבה-הרבה שנים, יותר מ-5-6 שנים, ואז היו בדיקות רעש.

<ארנון גלעדי: זה לא היה בעוצמות האלה.

<קריאה: לא באותן עוצמות ולא באותה תדירות.

מירי רגב: וגם אם זה היה, זה לא אומר שאנחנו רוצים אותו דבר היום.

מירי רגב: אנחנו רוצים איכות חיים, אנחנו רוצים לחיות קצת אחרת.

<שלמה חתוקה: אפשר להוסיף שלאחרונה יש מדיניות שמים פתוחים וזה דבר חדש.

מירי רגב: תודה.

מירי רגב: לפני שאני עוברת להתייחסות גורמי הממשלה אני מבקשת לשמוע את נציגת בארות יצחק ואת נציגי ראש העין בהמשך לדיון שכבר נערך פה על-ידי חבר הכנסת זבולון קלפה, דיון מהיר שביקשו מספר חברי כנסת בנושא הזה.

מירי רגב: אם יש לכם מה להעיר כאן אז נא להעיר.

מירי רגב: אחר-כך ארצה לשמוע את היועצת המשפטית של הוועדה, שתבהיר מה קובעת התמ"א, מה מותר להם על-פי התמ"א ועל פי החוק.

<ורד קירו זילברמן: יש הגבלות לפי חוק הטיס.

מירי רגב: גם חוק הטיס וגם התמ"א.

מירי רגב: תיכף נראה.

מירי רגב: בבקשה, נציגת בארות יצחק ואחר-כך נציג ראש העין.

<אפרת לרנר: בשם בארות יצחק ומזור, היינו פה לפני קצת יותר מחודש בדיון מהיר שהוזמנו אליו בנוגע לאותה סוגיה עצמה רק מזווית אחרת, תרתי משמע.

<אפרת לרנר: נקבע בסוף אותו דיון שתהיה ישיבת מעקב אחרי הפגרה.

<אפרת לרנר: בינתיים העניינים התקדמו ואני פה כדי לספר ולעדכן.

מירי רגב: אבל לא חל שינוי בינתיים מבחינת הסטטוס בראש העין, בארות יצחק ומזור.

<אפרת לרנר: המסלול הזה, מסלול 21, שאמור להיפתח לנחיתות מצפון במסגרת אותה החלטה שעליה אנחנו מתלוננים, החלטה של מנהל רשות התעופה האזרחית, עדיין לא נפתח לפעילות.

<אפרת לרנר: ישבו פה אנשי רשות התעופה האזרחית בדיון הקודם ואמרו שהפעילות תתחיל בחודשים יוני-יולי.

<אפרת לרנר: את זה אני אומרת מפיהם.

<אפרת לרנר: אבל מאחר ויש החלטה סופית של מנהל רשות התעופה האזרחית לא היתה לנו ברירה והגשנו עתירה מינהלית לבית-המשפט לעניינים מנהליים במחוז המרכז.

<אפרת לרנר: היא הוגשה לפני כ-10 ימים בשם בארות יצחק, מזור והמועצה האזורית חבל מודיעין.

מירי רגב: גם ראש העין הצטרפו אליכם, כך אמר לי ראש העירייה, לעתירה המינהלית.

<אפרת לרנר: אנשי עיריית ראש העין יגידו בעצמם, אני משאירה להם לעדכן.

<אפרת לרנר: מי שעוד הגישו עתירה, למיטב ידיעתי, זה המועצה האזורית דרום השרון, בנפרד מאתנו, ועיריית כפר-סבא.

<אפרת לרנר: העתירה שלנו נקבעה לדיון באמצע חודש מאי, כאשר הנושא הוא ההחלטה של מנהל רשות התעופה האזרחית ביחס לתמ"א 2/4, שהיא תוכנית מתאר הארצית שקובעת את הסדרי הפעילות של נתב"ג לנחיתות והמראות.

<אפרת לרנר: אסביר במילים ספורות את הטענה שלנו כדי שכל מי שנוכח פה יידע ויבין.

<אפרת לרנר: תמ"א 2/4 קבעה תבנית תפעול מועדפת של נתב"ג, כשבמסגרתה יש הוראות מאוד-מאוד ברורות, ברזולוציה מאוד-מאוד ברורה, כיצד יפעל נתב"ג בעתיד, בשלב אחרי שיפוץ המסלולים.

<אפרת לרנר: תווית התפעול המועדפת, כלומר ברירת המחדל, היא נחיתות על מסלול 12, שהוא המסלול שעובר מעל תל-אביב, ורק בשעות עומס מרבי – זה מופיע בכמה וריאציות בתמ"א – יותרו נחיתות גם על מסלול 21, שהוא המסלול שעובר – תיכף אגיד באיזה גובה – מעל בארות יצחק ומזור, ועל מסלול 30, שמגיע בכלל ממזרח.

<אפרת לרנר: לבי לתושבי דרום תל-אביב, מי כמונו מזדהה עם האי-נוחות ואולי אפילו הסבל שלהם.

<אפרת לרנר: אצלם המטוסים עוברים בגובה של 600-700 מטר, אולי 500 מטר מעל הבתים, כאשר אצלנו המרחק של בארות יצחק מקצה המסלול שעליו אמורות להתרחש הנחיתות החל מחודשים יוני-יולי הוא פחות מ-2 קילומטרים, הרבה פחות מ-2 קילומטרים בקו אווירי וכך כאשר המטוסים ניגשים לישורת האחרונה של הנחיתה, עם הגלגלים בחוץ, הם עוברים מעל בתי בארות יצחק בגובה של כ-100 מטרים, אפילו פחות, ומעל מזור בגובה קצת יותר גבוה מזה כי הוא טיפה צפוני יותר.

<אפרת לרנר: כך שמדובר – אני לא יכולה להגיד אפילו מטרד.

<אפרת לרנר: זה משהו שאי אפשר לחיות אתו.

<אפרת לרנר: בהחלטה של מנהל רשות התעופה האזרחית מדובר על הפעלה של תבנית התפעול הזאת החל מ-5:50 לפנות בוקר ועד 10 בלילה מידי יום, למעט שבתות וחגים.

מירי רגב: זה ה"פיקים", אני מבינה.

<אפרת לרנר: זה לא "פיקים".

<אפרת לרנר: זה יהיה פתוח להפעלה.

מירי רגב: אני מבינה שזה מתמשך על פני היום כולו.

<אפרת לרנר: אנחנו מתייחסים כאילו זה יהיה תבנית התפעול שבה יפעל נתב"ג במשך כל השעות הללו וזה לא יאפשר את המשך קיום היישובים במקום שלהם.

<אפרת לרנר: לא רק את החיים, אי אפשר יהיה לחיות שם ואי אפשר יהיה להמשיך לקיים את היישובים במקומות הללו.

מירי רגב: אולי יפצו אתכם.

מירי רגב: עכשיו יש ביטול מע"מ על דירה ראשונה אז אולי יפצו את כולכם, יתנו לכם דירות חדשות במגדלי אקירוב.

מירי רגב: ..

<אפרת לרנר: אגיד על זה מילה אחת כדי שגברתי תדע וגם חברי הוועדה יידעו.

<אפרת לרנר: תהליך אישורה של תמ"א 4/2 נמשך כעשרים שנה.

<אפרת לרנר: הוא התחיל במחצית השנייה של שנות השבעים והתמ"א אושרה בסופו של דבר ב-1997.

<אפרת לרנר: במשך כל השנים הללו נבחנו הרבה מאוד חלופות איך יפעילו את נתב"ג בתוך לב המדינה, בתוך המטרופולין הענק הזה שנקרא גוש דן וסביבתו והפריפריה שלו.

<אפרת לרנר: הועלו כל מיני אפשרויות.

<אפרת לרנר: בין היתר נבחנה אפשרות להעתיק את בארות יצחק ממקומו כי הבינו שאם יפעלו בתבנית התפעול הזאת, שתאפשר את הרוב המכריע של הנחיתות על מסלול 21 מצפון, אנשי בארות יצחק לא יוכלו להישאר במקום שלהם.

<אפרת לרנר: נמצאו כבר בשלבים מתקדמים מאוד של איתור מקום חלופי, הלכו לראות לאן להעביר את בארות יצחק.

<אפרת לרנר: בסופו של דבר במהלך של הבנה ופשרה בין כל הגורמים שהיו מעורבים באישור התמ"א, כלומר גם משרד הפנים והמועצה הארצית לתכנון ובנייה וגם רשות שדות התעופה שהיא הגורם שבשעתו קידם את תמ"א 2/4 – רשות התעופה האזרחית עוד לא היתה קיימת אז- - -

מירי רגב: לא נפרט את זה.

מירי רגב: היה דיון שיועד לעניין הזה.

מירי רגב: ביקשתי להוסיף את זה לדיון הנוכחי כדי לקבל החלטות משותפות.

מירי רגב: לא נפתח את זה יותר לדיון.

מירי רגב: הבנתי מה את אומרת.

מירי רגב: נציג ראש העין, בבקשה.

<גל פלג: העניין שלנו הועלה בדיון הקודם, שבו למיטב הבנתי נקבע שניתן איזשהו פסק זמן להחלטות.

<גל פלג: בינתיים במקביל יש החלטה סופית של מנהל רשות התעופה האזרחית שמחכה לאישור של שר התחבורה.

מירי רגב: אני לא מבינה, על-פי החוק אין לכנסת מה להגיד בעניין?

<ורד קירו זילברמן: יש את חוק הטיס, יש פרוצדורה שלמה של אישורים.

מירי רגב: אני רוצה לדעת מה הפרוצדורה של האישורים והאם הם פועלים בהתאם לחוק או לא.

<ורד קירו זילברמן: צריך לבחון מה הסטטוס של המסלול הספציפי הזה.

מירי רגב: אני רוצה לשמוע מה קובע החוק מבחינת ועדות הכנסת.

מירי רגב: גם לגבי תמ"א 2/4 אני רוצה להבין מה זה אומר.

מירי רגב: האם הם פועלים לפי החוק או לא לפי החוק?

<גל פלג: ברירת המחדל היא, כפי שאמרה נציגת בארות יצחק, שבחודש יוני, אולי אפילו בתחילת חודש יוני, יתחילו לעבור מטוסים גם בנתיב של מסלול 21.

<גל פלג: גם אני מזדהה עם מה שאמרו התושבים.

<גל פלג: אני רוצה רק להגיד דבר אחד.

<גל פלג: במקרה של ראש העין זה מטוסים שלא עברו שם במתכונת הזאת מעולם, אפילו שאפשר היה לנחות בעבר על מסלול 21.

<גל פלג: ויש עוד הבדל אחד, שראש העין גבוהה משמעותית, זאת אומרת מטוסים יעברו הרבה יותר קרוב לבתי התושבים.

<גל פלג: אנחנו מחכים לדיון המעקב, זה העניין שלנו.

<גל פלג: יש לנו כוונה להגיש עתירה.

מירי רגב: אני מבקשת לשמוע את התייחסות נציגי הממשלה והתייחסות של היועץ המשפטית של הוועדה.

מירי רגב: חברת הכנסת תמר זנדברג, תדברי מתי שתבקשי.

מירי רגב: אני מבקשת לשאול, כיצד אתם מחלקים את המסלולים?

מירי רגב: איך אתם מתכוונים שהעומס על מסלולים יהיה מרווח יותר ולא יוטל כל העומס על מסלולים מסוימים?

מירי רגב: למה אין עצירה של ההמראות והנחיתות בשעות הלילה, מ-10 בלילה ועד 5 בבוקר?

מירי רגב: מה הן שעות ה"פיקים"?

מירי רגב: בעבר דיברתם על שעות ה"פיקים".

מירי רגב: ועל-פי אילו אישורים אתם פועלים מבחינה סטטוטורית?

מירי רגב: בבקשה.

<גיורא רום: שמי גיורא רום, אני מנהל רשות התעופה האזרחית.

<גיורא רום: אני הרגולטור של התעופה ומוקנות לי הרבה מאוד סמכויות בחוק כדי שהתעופה- - -

מירי רגב: אפשר לשנות את החוק.

מירי רגב: אנחנו לא בעד להפריט את החלטות הממשלה לרגולטורים, רק שתדע.

מירי רגב: אתה רואה, עכשיו אנחנו מתכוונים לבטל את תאגידי המים, נבטל את כל הרשויות הסטטוטוריות.

מירי רגב: אנחנו לא בעד רשות סטטוטורית ששוכחת מי הם מקבלי ההחלטות, כאשר הפקידים הפכו להיות למקבלי החלטות ולקובעי המדיניות.

מירי רגב: אבל בבקשה תמשיך, זה סתם הערת אגב, הערת כיוון, כפי שאומרים.

<גיורא רום: אם כך, אז זה הסיפור.

<גיורא רום: אין לי שום בעיה שלא ינחתו בלילה, שלא ימריאו בלילה, שלא יחלפו מעל תל-אביב, שלא יחלפו מעל ראש העין, שלא יחלפו מעל בארות יצחק, שלא יחלפו מעל מודיעין.

<גיורא רום: אין לי שום בעיה אם אתם רוצים להעביר את נתב"ג לנגב, אין לי שום בעיה אם רוצים להעביר את נתב"ג לאי בים, אין לי שום בעיה.

מירי רגב: בסדר, הבנו.

מירי רגב: אתם מצפים לתשובה אחרת?

מירי רגב: זו התשובה של "הדובון לא לא".

מירי רגב: הבנתי.

מירי רגב: זה לא לבוא עם פתרונות.

<גיורא רום: עד שנעביר את נתב"ג לים.

<גיורא רום: נתב"ג הוא הקשר של מדינת ישראל עם העולם.

<גיורא רום: נתב"ג מכיל 120,000 תנועות כבדות בשנה.

<גיורא רום: מספר התנועות הזה הולך וגדל.

<גיורא רום: בממוצע עולמי יש עלייה של כ-5% אך במקרה של מדינת ישראל מאז שנחתם הסכם שמים פתוחים קצב הגידול הוא בערך כפול.

<גיורא רום: אני לא יודע כמה זמן זה יימשך כך אבל קצב הגידול הוא כפול.

<גיורא רום: זה הקשר היחיד של ישראל עם העולם.

<גיורא רום: נתב"ג ממוקם במקומו.

<גיורא רום: המסלולים ממוקמים במקומם.

<גיורא רום: אי אפשר להזיז מסלולים.

<גיורא רום: צריך עכשיו להחליט באיזו מתכונת- - -

מירי רגב: מי אמר שאי אפשר להזיז מסלולים?

<גיורא רום: אני אמרתי שאי אפשר להזיז מסלולים.

מירי רגב: אין מישהו שיבוא ויחלוק על עמדתך?

מירי רגב: מי שמבין בטיס, כמובן, לא אנחנו.

מירי רגב: מה אנחנו מבינים מולכם?

מירי רגב: אנשים שמבינים בטיס ובמסלולים.

מירי רגב: לא יהיה מישהו שמבין במסלולים שיגיד שאלו המסלולים הבלעדיים שאפשר לטוס בהם.

מירי רגב: נכון?

מירי רגב: אני שואלת שאלה.

<גיורא רום: אגיד לך למה.

<גיורא רום: נתב"ג מלכתחילה נמצא בתוך מיטת סדום.

<גיורא רום: מדרום יש את בסיס תל נוף, ממזרח יש את הגדר עם הרשות הפלסטינאית, ממערב יש את כל גוש דן, מצפון יש את התושבים שעו"ד לרנר תיארה, ממזרח יש את העיר מודיעין ואת שוהם.

<גיורא רום: נניח שהיינו בדרך פלא יכולים להזיז מסלולים, הם תמיד היו עוברים מעל תושבים.

<ארנון גלעדי: אתה מכיר את תל-אביב?

<ארנון גלעדי: אני לא מבין אותך.

<ארנון גלעדי: יש רצועה שלמה שמתחילה בחוף הים ומגיעה עד נמל התעופה בן גוריון.

ניצן הורוביץ: גיורא רום, זה לא שחור-לבן פה, יש כל מיני דרכים לחלק שעות.

<גיורא רום: עדיין לא הגעתי לזה.

<גיורא רום: חבר הכנסת הורוביץ, בינתיים מבקשים פה להזיז מסלולים.

<גיורא רום: כשנגיע למסלולים שקשורים למקום נדבר על משהו אחר.

מירי רגב: למרות הציניות שאנחנו שומעים מקולך, באמת תזיזו את המסלולים, לא תהיה ברירה.

<גיורא רום: אין לי שום בעיה.

<גיורא רום: אם מי שמוסמך יורה לבנות מסלול חדש בנתב"ג אין לי ספק שהוא ייבנה, אבל עד שהוא ייבנה צריך להפעיל את נתב"ג על בסיס שלושת המסלולים הקיימים.

<ארנון גלעדי: כלומר, כל ההחלטות שקיבלתם, קיבלתם החלטות על הוצאות כספיות של משלמי המסים של מדינת ישראל בלי להתחשב במשמעות של קביעת מסלולים.

<ארנון גלעדי: אתם משפצים עכשיו את השני והשלישי ואתה יושב פה שאנן כאילו כלום לא קרה.

<ארנון גלעדי: מדובר על כסף ציבורי.

<גיורא רום: אלה שלושת המסלולים שצריכים לתת פתרון.

<גיורא רום: התפיסה בעולם באשר לרעש – מטוסים עושים רעש.

<גיורא רום: הם עושים רעש בהמראה ועושים רעש בנחיתה.

<גיורא רום: התפיסה בעולם מורכבת מכמה נדבכים.

<גיורא רום: נדבך אחד, באמת אפשר לא להפעיל את שדה התעופה בחלק מן היממה.

<גיורא רום: נתב"ג מופעל כך שהנחיתות הן לאורך כל היממה ועוצר ההמראות, כפי שיתחיל מחודש אוקטובר, אבל הוא נכון גם להיום, נמשך כ-4-5 שעות, תלוי אם זה בקיץ או בחורף, שבמהלכן אין המראות כי ההמראות עושות רעש חזק יותר.

<גיורא רום: דבר שני שמקובל בעולם הוא חלוקת רעש, או הקצאת רעש.

<גיורא רום: זה פחות או יותר מה שקורה בנתב"ג, או מה שיקרה בנתב"ג.

<גיורא רום: הכול בכפוף לתמ"א 2/4, שהיא תמ"א שיש לה מעמד של תקנות ואנחנו מחויבים לפעול לפיה.

<גיורא רום: לפי התמ"א הזאת תבנית התפעול המועדפת היא נחיתה על המסלול שממרר את חיי תושבי תל-אביב, שנקרא מסלול 12.

<גיורא רום: המסלול החדש, שיתחיל לפעול בחודש- - -

מירי רגב: אבל אנשים כתבו שזה מסלול 12.

מירי רגב: אני שואלת אותך שאלה.

מירי רגב: אני רואה את תמ"א 2/4 ואני רואה פה גם את אותו מסלול שאתם משתמשים בו פחות עכשיו, מעל חולון, כי עברתם למסלול מעל תל-אביב.

<גיורא רום: תני לי לסיים, בבקשה.

<גיורא רום: המסלול החדש שייפתח נקרא מסלול 21, הוא בא מצפון, מכיוון ראש העין, מזור ובארות יצחק.

<גיורא רום: לפי החלטה שלי 40% מהנחיתות יוסטו למסלול הזה.

<גיורא רום: ההחלטה הזאת, כפי שאמרה לנו עו"ד לרנר, תעמוד בקרוב למבחן שיפוטי בבית-הדין לעניינים מנהליים והוא יפסוק ככל שיפסוק.

<גיורא רום: יש גם אפשרות לנחות ממזרח, מאזור מודיעין, אבל הנחיתות בסופו של דבר, או בתחילתו של דבר, כפופות גם להיבטים אווירודינמיים, כמו כיוון הרוח ודברים מסוג זה.

<גיורא רום: למה אי אפשר לכיוון חולון?

<גיורא רום: בשל שתי סיבות.

<גיורא רום: סיבה אחת, כי בחולון נמצאת חולון.

מירי רגב: אבל בתל-אביב נמצאת תל-אביב.

<גיורא רום: אני יודע.

<גיורא רום: לא ידעתי שחולון היא פחות מתל-אביב, אני שומע את זה לראשונה.

<גיורא רום: כך עולה מדבריך, כבוד היושבת-ראש.

מירי רגב: אני שואלת למה אי אפשר לחלק בין שני המסלולים, תל-אביב וחולון.

<מיטל להבי: כי מוטי ששון הקים את הפורום נגד הרעש.

<גיורא רום: תני לי לענות לך.

<גיורא רום: כי חולון נמצאת בהמשכו של מסלול ההמראות הראשי של נתב"ג.

<גיורא רום: חולון סופגת 90% מההמראות של נתב"ג ואי אפשר לנהל שדה תעופה שבו ההמראות והנחיתות מתרחשות על אותו מסלול ובכיוונים הפוכים.

<גיורא רום: המראה מערבה לכיוון חולון, על מה שפעם קראו "המסלול השקט", ונחיתה ממערב מכיוון חולון זה טוב בתיאוריה.

<גיורא רום: בחיים זה לא עובד.

<גיורא רום: גם בתיאוריה זה לא עובד.

<גיורא רום: הסיבה שאנחנו שיפצנו, בעלות לא מבוטלת, את מסלול 21, הסיבה הראשונה היתה בטיחות.

<גיורא רום: כתוצאה מהעלייה במספר התנועות נוצר צורך להפריד בין היציאה ממדינת ישראל, שמתרחשת מנתב"ג מערבה, ובין הכניסה, שמתרחשת מצפון.

<גיורא רום: על-ידי זה יוצרים הפרדה בין המטוסים היוצאים והנכנסים.

<גיורא רום: בשנים האחרונות חווינו מספר גדל והולך של אירועי בטיחות כתוצאה מכך שהיציאה היא מערבה והכניסה היא מערבה.

<גיורא רום: אני מזכיר לכם שבתוך המטוסים יושבים תושבי תל-אביב וראש העין וחולון ואיפה שאני גר.

<גיורא רום: אז קודם כול הסיבה היתה בטיחות.

<גיורא רום: בגלל הבטיחות שיפצנו את מסלול 21.

<גיורא רום: הסיבה השנייה, התמ"א מורה לנו לעשות את זה תוך תשומת לב לנושאי סביבה.

<גיורא רום: חשבנו שהעתקת רעש מאזור תל-אביב לאזור הכניסה מצפון, שכפי שאמר כאן מישהו יש שם הרבה פחות תושבים – למרות שאני ער לחלוטין לסוגיית בארות יצחק ומזור – היא מהלך סביבתי נכון.

<גיורא רום: לכן במצב העניינים הנוכחי, שבו אי אפשר מעכשיו לעכשיו לבנות מסלול חדש, הנחיתות יתחלקו, מרגע שנתחיל להפעיל את המסלול מצפון, אחרת.

מירי רגב: אני רוצה להבין, ההמראות ימשיכו להיות מחולון?

<גיורא רום: ההמראות יהיו על מסלול שנקרא 23.

מירי רגב: ההמראות ימשיכו להיות מהמסלול של חולון, פחות או יותר, מה שבעצם היה עד עכשיו גם נחיתות וגם המראות.

<גיורא רום: נכון.

מירי רגב: עכשיו בעצם במסלול של חולון יהיו בעיקר המראות כדי לשמור על הבטיחות.

מירי רגב: נכון?

מירי רגב: המסלול מעל תל-אביב והמסלול החדש שעובר מעל ראש העין ובארות יצחק – בעצם שם יווסתו את הנחיתות.

<גיורא רום: נכון.

מירי רגב: כלומר, יהיו שלושה מסלולים – שניים לנחיתות ואחד להמראות.

מירי רגב: רק כדי להבין כרגע את תמונת המצב.

מירי רגב: האם אני מבינה נכון את מה שהסברת?

<גיורא רום: מדויק.

מירי רגב: השאלה היא זאת.

מירי רגב: כרגע אנחנו לא יכולים להעביר את זה למודיעין.

<ארנון גלעדי: יש גם את המסלול מעל מודיעין, שהוא לא מפעיל אותו.

<גיורא רום: המסלול שנוחתים עליו, שעובר מעל תל-אביב, שתואר פה בדרך כזאת משכנעת, הצד השני שלו הוא מודיעין.

<גיורא רום: הבחירה באיזה כיוון נוחתים היא פונקציה אך ורק של כיוון ועוצמת הרוח.

<גיורא רום: אפשר לומר בהכללה שמידי יום, פחות או יותר מהצהרים הנחיתות מתרחשות ממזרח מערבה, כלומר מכיוון מודיעין, ובשעות הבוקר ובשעות הלילה מעל תל-אביב.

<גיורא רום: זה הכול תוצאה של כיוון ועוצמת הרוח.

מירי רגב: אבל יכול להיות שגם בלילה תהיה לכם עוצמת רוח כזאת שתאפשר לנחות מעל מודיעין.

<גיורא רום: אז ננחת מעל מודיעין.

מירי רגב: עכשיו לא הבאת את זה כמסלול אפשרי.

מירי רגב: אם אתה אומר "חריג" – זה חריג.

מירי רגב: אני יכולה להבין מדבריך שכרגע יש 4 מסלולים: שלושה לנחיתות ואחד להמראות.

מירי רגב: מסלול אחד לנחיתות, דרך מודיעין, הוא בעייתי יותר בגלל ענייני הרוח, אבל ענייני הרוח יכולים להיות גם בתל-אביב וגם בבארות יצחק ויכולים להיות גם בהמראות מחולון.

מירי רגב: מה לעשות, זה יכול להיות מכל כיוון.

מירי רגב: על-פי ההיגיון יש לנו, בגדול, שלושה מסלולים לנחיתות ומסלול אחד להמראות.

מירי רגב: נכון?

<גיורא רום: תיארת עכשיו את הסטנדרט.

<גיורא רום: כפי שאפשר להמריא גם על מסלולים אחרים, זה לא שאי אפשר להמריא על המסלול לכיוון תל-אביב, זה לא שאי אפשר להמריא לכיוון מזרח.

מירי רגב: עכשיו אני רוצה להקשות עליך בגלל שאתה מוכר כאיש מקצוע, גם בשל עברך בחיל האוויר, אתם מוכרים כאנשים יצירתיים.

מירי רגב: אתה מבין שיש כאן מצוקה אמיתית.

מירי רגב: אנחנו נשקול אם לשנות את החקיקה או לא לשנות את החקיקה.

מירי רגב: כל ההיבטים הסביבתיים חשובים אבל בני אדם חשובים יותר מההיבטים הסביבתיים.

מירי רגב: נכון?

תמר זנדברג: בדרך כלל זה לא סותר.

מירי רגב: תיכף נראה אם זה סותר או לא.

מירי רגב: אם זה לא סותר, תצטרכו להוכיח שזה לא סותר.

מירי רגב: דרך אגב, נפתח את זה לדיון.

מירי רגב: אני אוהבת מאוד את הדיון החברתי ברשת, שאתה מעלה בעיה ושומע המון אנשים שיש להם דעות שונות, ולא רעות, בנושאים מסוימים.

מירי רגב: זה נושא ששווה לפתוח אותו לדיון ברשת.

מירי רגב: הרי לא כל השכל נמצא במקום מסוים, הוא מחולק בדרך כלל.

מירי רגב: אפשר יהיה להביא את זה לדיון הבא.

מירי רגב: אבל את זה נשאיר כרגע.

מירי רגב: השאלה שלי אליך כעת היא איך אתה, לאור המצוקה שאנחנו שומעים עליה פה, ויש כאן מצוקה אמיתית, ולאור זה שברור לכולנו שבנו את נתב"ג באמצע מדינת ישראל – טוב, לא טוב, צריך לבדוק האם ניתן להעביר את שדה התעופה לנבטים - - -

<ארנון גלעדי: אחרי הרכבת לאילת.

<ארנון גלעדי: ..

מירי רגב: צריך לבדוק אפשרות להקים מסלול נוסף ברמת דוד.

תמר זנדברג: זה לא מרכז המדינה היחיד בתוך המטרופולין המרכזי היחיד בעולם שיש בו שדה תעופה.

מירי רגב: נכון.

מירי רגב: אפשר להעביר למגידו.

מירי רגב: יש הצעות רבות שאפשר לבחון.

מירי רגב: ויכול להיות, עם כל הכבוד למדיניות השמים הפתוחים ולעמדה של שר הכלכלה וכן הלאה, שהם יהיו צריכים להסביר את המשמעות וההשלכות של ההחלטות שלהם על התושבים שבסוף בוחרים בהם, ואת זה יראו כל חברי הכנסת מכל סיעות הבית, כולל שר התחבורה שדואג לחולון, שזה חשוב, אבל צריך לדאוג גם לתל-אביב.

<גיורא רום: אני מאוד בעד זה.

מירי רגב: יפה.

מירי רגב: אם אתה בעד זה כבר טוב.

מירי רגב: השאלה שלי פשוטה.

מירי רגב: איך אנחנו דואגים לכך שבלילה לפחות נוכל להפסיק את הנחיתות, משעה 22:30-23:00 עד שעה 5:00 בבוקר, לפחות שאנשים יוכלו לישון לילה שלם?

מירי רגב: זאת שאלה אחת.

<גיורא רום: את שואלת אותי?

<גיורא רום: אני לא יודע.

<גיורא רום: מי שמוסמך במדינה, הרשות המחוקקת או הרשות המבצעת- - -

מירי רגב: אתה הרגולטור.

<גיורא רום: הרגולטור לפי החוק לא קובע את שעות הפעילות של שדה תעופה.

<גיורא רום: מי שקובע את שעות הפעילות של שדה תעופה – ובכלל טוב שאנשים שבאים לדיונים בכנסת יעשו איזו הכנה, כי נאמרו פה המון דברים שאין להם שום קשר למציאות, המון.

תמר זנדברג: מה שיפה בדיונים האלה שהמציאות היא לא חד-ממדית.

מירי רגב: בסוף אנחנו צריכים לעשות שיעורי בית.

מירי רגב: זה דבר טוב.

<גיורא רום: מי שקובע את שעות ההפעלה של שדה תעופה הוא שר התחבורה והבטיחות בדרכים, זה הרשות המבצעת בדרג של שר.

<גיורא רום: ברצונו הוא פותח וברצונו הוא סוגר.

מירי רגב: גיורא רום אומר שהרגולטור אחראי רק על המסלולים.

<גיורא רום: הרגולטור אחראי על המון דברים.

מירי רגב: אז בוא תסביר לנו כדי שלא יהיו אי-הבנות.

מירי רגב: על מה הרגולטור אחראי והאם הרגולטור יכול להמליץ בפני שר התחבורה, בעקבות בעיות כאלה או אחרות, כפי שהוא ממליץ נניח כשיש חשש להתנגשות אווירית לנחות ממקום אחד ולהמריא ממקום אחר, האם אתה כרגולטור יכול להמליץ בפני השר לגבי שעות הפעילות של ההמראות והנחיתות?

<גיורא רום: בטח.

<גיורא רום: אני בטוח שהשר יבקש את המלצתי.

מירי רגב: אני שואלת אותך מה המלצתך.

<גיורא רום: אני לא יודע.

<גיורא רום: אם השר יבקש, אתן לו.

מירי רגב: אנחנו מבקשים ממך, הכנסת.

<גיורא רום: אני לא יכול להגיד את זה לכם.

מירי רגב: אני שואלת אותך ככנסת מה ההמלצה שלך לכנסת לגבי שעות פעילות של המראות ונחיתות בשעות הלילה.

<גיורא רום: אני לא אמליץ.

<גיורא רום: אפרוש בפני השר את המשמעות לתעופה הישראלית ולקשר של מדינת ישראל עם העולם להגבלת שעות הפעילות של נתב"ג ואני בטוח שהוא ישכיל לקבל את ההצעה הכי נכונה.

תמר זנדברג: מה ההגבלה היום מבחינת המראות?

מירי רגב: מה הבעיה שלנו עם הקשר עם העולם אם נפסיק את הנחיתות בין השעות 22:00 ל-5:00 בבוקר?

<ארנון גלעדי: כמו בכל מדינה נורמלית.

מירי רגב: אני רוצה להבין את זה.

<גיורא רום: התעופה הישראלית, שיש לה התמודדות קשה בצורה בלתי רגילה מול התעופה העולמית, וביתר שאת מאז נתקבלה מדיניות שמים פתוחים, כושר התחרות שלה, היכולת שלה להתקיים בנויה מהיכולת שלה לבצע שני סבבי טיסות ביממה.

<גיורא רום: זאת אומרת, צריכה להיות המראה פעם ראשונה מוקדם בבוקר וחזרה אחר הצהרים, המראה פעם שנייה אחר הצהרים וחזרה בלילה.

תמר זנדברג: עכשיו הגענו ללב העניין.

מירי רגב: תנו לנו להבין מה הוא אומר.

מירי רגב: המדינה צריכה לשמור על כושר תחרות.

מירי רגב: אנחנו לא נגד זה.

מירי רגב: אנחנו לא ברוסיה של ימי הביניים.

מירי רגב: כלומר, סבב אחד מוקדם בבוקר וסבב שני אחר הצהרים.

<גיורא רום: הסבב השני בדרך כלל הוא אחר הצהרים.

<גיורא רום: הוא יוצא לאירופה לטווח טיסה של 4-5 שעות, ואותו דבר בחזרה.

<גיורא רום: כלומר, הוא חוזר אחרי חצות.

<גיורא רום: זה כמעט תנאי ליכולתה של כל חברת תעופה להתקיים, לא משנה אם בישראל או במדינה אחרת.

<גיורא רום: באירופה הרבה יותר פשוט, כי ישראל נמצאת בקצה של אירופה, היא לא כמו בריסל או פריז או רומא או שטוטגרט או לא משנה היכן.

<גיורא רום: זאת סיבה אחת.

<גיורא רום: סיבה שנייה היא שיש הרבה מאוד טיסות מהטווחים הרחוקים, של 10, 11, 12 שעות טיסה, שחוזרות מהונג-קונג, ממומבאי, מניו-יורק, מלוס אנג'לס או מטורונטו בשעות הלילה כי צריכים להפעיל אותן למחרת.

<גיורא רום: אם השר יבקש ממני אני בטח אכין עבודה ואפרוש בפניו את המשמעויות של הפסקת פעילות נתב"ג לשעה, לשעתיים, ל-4 שעות, ל-7 שעות.

<גיורא רום: יש לזה משמעויות.

<גיורא רום: אני בטוח שהממשלה תשכיל לקבל את ההחלטה הנכונה.

ניצן הורוביץ: מתוך גישה קונסטרוקטיבית, מה בכל זאת אפשר לעשות, שנתון בידיך, כדי לשפר פה את המצב?

<גיורא רום: קודם כול, אני מודה לך על שאלתך, סוף-סוף שאלה אחת על מה כן אפשר.

ניצן הורוביץ: שנפסיק לריב.

ניצן הורוביץ: אנחנו פשוט רוצים לעזור קצת לעניין.

<גיורא רום: אני מעריך, חבר הכנסת הורוביץ, שכאשר הנחיתות יעברו צפונה ויתחלקו בין שני כיוונים ההפרעה לתושבי תל-אביב תקטן באופן משמעותי מאוד.

<גיורא רום: אין לפניי, אני לא זוכר בעל-פה, את התפלגות הנחיתות במהלך היום, לכן אני לא זוכר כמה נחיתות יש בלילה.

<גיורא רום: אולי אודי בר-עוז יודע והוא יוכל לעזור לנו.

<גיורא רום: אודי בר-עוז הוא סמנכ"ל מבצעים של רשות שדות התעופה.

<גיורא רום: מספר הנחיתות בלילה קטן לאין ערוך מאשר ביום ולכן אם ביום 40% מהנחיתות יוסטו מתל-אביב צפונה זה יתחלק אחרת.

<גיורא רום: כמו בהמון דברים, צריך להגיע למצב חדש, לאיזו נקודת שיווי משקל חדשה, לחיות בה קצת ולראות איך אפשר להסתדר איתה.

ניצן הורוביץ: איפה הם נכנסים צפונה בים?

<גיורא רום: הם נכנסים מאזור וינגייט, טסים בגובה רב למדי קצת אחרי כפר-סבא, שם זה עדיין בגובה, פונים ימינה ומגיעים מעל ראש העין, בין ראש העין וכפר קאסם, וממשיכים דרומה.

<גיורא רום: אנחנו גם מפתחים תהליך נחיתה נוסף, שהוא קצת יותר מתוחכם, שבו זה לא יהיה כך אלא אפשר יהיה "לחתוך" את ראש העין ולהצטרף לתהליך הסופי של הנחיתה מנקודה שהיא דרומית לראש העין וכך ייחסך הרעש מראש העין.

<גיורא רום: זה מחייב מכשור מסוים והכשרת טייסים של כל החברות שטסות לארץ, ואנחנו עוסקים בזה, כפי שאנחנו עוסקים בזה כדי לחסוך רעש מתושבי מודיעין.

<גיורא רום: בכל מקום שבו אנחנו יכולים להפעיל תהליך נחיתה שהוא תהליך מתקדם בעולם, שמאפשר להתפתל בין מקומות ולא לטוס מעל מקומות יישוב, אנחנו הולכים על זה.

<גיורא רום: למעשה לגבי מודיעין כבר פיתחנו את זה ונוחתים היום כך.

<גיורא רום: אלא מה, לא כל חברות התעופה כבר יודעות לעשות את זה והטייסים שלהן הוכשרו.

<גיורא רום: אותו דבר נעשה לגבי ראש העין.

ניצן הורוביץ: חלק מהחברות כבר עושות את התהליך המתקדם יותר?

<גיורא רום: אני לא יכול להגיד לך כי זה משתנה מידי יום, אבל יותר ויותר חברות משתמשות בתהליך הזה, שנקרא PBN (Precision Performance Based Navigation), וזה "חותך" לפני מודיעין וחוסך את הרעש ממודיעין.

<גיורא רום: כך או אחרת, בסופו של דבר, חבר הכנסת הורוביץ, כשמטוס בא לנחיתה, תעצמו את העיניים ותחשבו שהוא בא לנחיתה בערפל כבד, לא ביום בהיר, לא בראות טובה, ואתם יושבים בכיסא C17.

<גיורא רום: הוא צריך לבוא לנחיתה על קרן אלקטרונית שמובילה אותו במדויק כך שהוא יוצא מן הערפל בגובה של 35 מטרים ונוגע ב"זברה" של המסלול.

<גיורא רום: הוא לא יכול לפני זה לגשת לפארק שרון או דרומית לכפר שלם או כל מיני דברים כאלה.

<גיורא רום: כך לא נוחתים בבטיחות בעולם.

<גיורא רום: בעולם אתה מתחבר לקרן אלקטרונית ולמעשה מי שמנחית את המטוס זה אפילו לא הטייסים אלא הטייס האוטומטי.

<גיורא רום: זאת הדרך היחידה שהוא יודע לקחת 250 אנשים בבסיס ענן של 35 מטרים ולהניח אותם על המסלול בביטחון.

<גיורא רום: זה קורה 32 מיליון פעמים בשנה בעולם, זה קורה 120,000 פעמים בשנה בישראל.

<גיורא רום: בישראל לא קופחו חייו של אף אדם בסוג התעופה הזה מזה למעלה מעשור, ואני חושב שאפילו הרבה יותר זמן מכך.

<גיורא רום: זה לא בא מעצמו.

<גיורא רום: נושא הבטיחות חשוב מאוד, והבטיחות מגיעה לשיאה בתהליך הנחיתה.

<גיורא רום: זה הקטע by far הכי קריטי, שבו אתה הולך להפגיש את המטוס עם כדור הארץ מחדש, זה הקטע שבו מרווח הטעות הוא כזה.

מירי רגב: אנחנו לא מדברים על זה בכלל.

<גיורא רום: כן דיברתם על זה.

מירי רגב: אנחנו מדברים על כך שבלילה יופסקו הנחיתות.

<גיורא רום: כן דיברתם על זה.

<גיורא רום: הצגתם לי המצאות, לטוס דרך פארק שרון וכל מיני אזורי טבע.

<גיורא רום: אתם כן דיברתם על זה.

מירי רגב: בגלל שאתה מונית לרגולטור אז אנחנו מבקשים שאתה תציג לנו- - -

<גיורא רום: אני מנסה להסביר לכם- - -

<אפרת לרנר: אתה צריך להיצמד לדין, והדין הוא תמ"א 2/4, שקובעת מה ההסדר, איך יופעל נתב"ג.

<אפרת לרנר: לא יכול עכשיו לבוא הרגולטור, בכל הכבוד, ולהמציא מחדש את הגלגל.

<אפרת לרנר: אם הוא רוצה לשנות סדרי עולם הדרך היא לשנות את תמ"א 2/4.

<אפרת לרנר: צריך לפעול לפי התוכנית.

מירי רגב: לאה קריכלי, תוודאי בבקשה איפה נציגי משרד הפנים.

<ליאת דופור דרור: אני נציגת משרד הפנים.

מירי רגב: כשאני שואלת איפה משרד הפנים בבקשה תעני.

מירי רגב: נציגת משרד הפנים, אני מבקשת להבין אם תמ"א 2/4 מחייבת את הרגולטור, או שהוא עכשיו ממציא לי פה דברים חדשים.

<גיורא רום: בוודאי.

<גיורא רום: תשאלי אותי.

<גיורא רום: התמ"א מחייבת.

מירי רגב: אני רוצה לשאול את משרד הפנים.

מירי רגב: האם הרגולטור היום עובד על-פי תמ"א 2/4?

<ליאת דופור דרור: תמ"א 2/4 קבעה, בפרק ט' שלה, את תבנית התפעול של נתב"ג.

<ליאת דופור דרור: למעשה התמ"א קבעה בקווים כלליים מה היא תבנית התפעול המועדפת, כאשר חלק מהנתונים, או חלק מצורת התפעול נשארה פתוחה.

<ליאת דופור דרור: התמ"א קבעה למשל שבתנאים של עומס אפשר יהיה להפעיל מסלול אחר.

<ליאת דופור דרור: היא לא קבעה מה זה עומס, היא לא קבעה מה הן שעות העומס, היא לא קבעה איך זה מתקיים, כאשר את כל הקביעות האלה קובע מנהל רשות התעופה האזרחית מכוח חוק הטיס.

<ליאת דופור דרור: כלומר הקביעה הזאת לא סותרת את האמור בתמ"א והיא תואמת את ההנחיות שלה.

<אפרת לרנר: זה עומד עכשיו לבירור בבית-המשפט.

<אפרת לרנר: בית-המשפט יצטרך להכריע בשאלות הללו בדיוק.

מירי רגב: התמ"א קובעת לדוגמה שבשעות העומס ינחתו המטוסים גם על כך וכך.

<ליאת דופור דרור: היא לא קבעה מה הן שעות העומס.

מירי רגב: זאת היתה הטעות.

מירי רגב: איך ייתכן שתמ"א לא קובעת ולא מגדירה, לפחות בתקנות, מה הן שעות העומס?

מירי רגב: אנחנו יודעים שבכבישים כאשר המשטרה אומרת שיש שעות עומס זה בין השעה 7:00 לבין שעה מסוימת.

מירי רגב: לא כל היום זה שעות עומס.

מירי רגב: זה בעיה.

מירי רגב: בעצם התמ"א הזאת מיותרת.

מירי רגב: היא בעצם מאפשרת לרגולטור לעשות מה שהוא רוצה ואין לכנסת יכולת לפקח באמת על הרגולטור.

מירי רגב: אם התמ"א הזאת לא קבעה מה הן שעות העומס והאם הם צריכים להגדיר את שעות העומס או לקבל אישור של הכנסת, בעצם הם עושים מה שהם רוצים.

מירי רגב: התמ"א מאפשרת להם לעשות מה שהם רוצים.

מירי רגב: איך ייתכן שהיא לא קובעת מה זה שעות עומס?

<גיורא רום: אגב, אני מוכן לשאול פה שאלה.

<גיורא רום: כבוד היושבת-ראש, המושג "הם עושים מה שהם רוצים", אגיד לכם אל מה הוא מתייחס.

<גיורא רום: הרי בסוף המטוס נוחת, הוא לא נשאר באוויר לנצח.

<ארנון גלעדי: המטוס המלזי נשאר באוויר...

<גיורא רום: פרט למטוס המלזי.

<גיורא רום: המטוס נוחת.

<גיורא רום: זאת אומרת, כאשר אומרים "הרגולטור עושה מה שהוא רוצה" – הוא בסוף צריך להחליט אם המטוס נוחת ממערב או מצפון.

מירי רגב: לא זאת היתה הבעיה.

מירי רגב: הבעיה שלנו היא שבמשך כל הלילה יש נחיתות.

מירי רגב: אתם הפכתם את שעות העומס גם לשעות הלילה בגלל הנוחיות שלכם.

<גיורא רום: לא, לא.

מירי רגב: כן, כי עובדה שגם בלילה אתם נוחתים בכל 5 דקות.

מירי רגב: אם כל היום, מ-5 בבוקר ועד 5 בבוקר למחרת יש אותו קצב של טיסות, המראות ונחיתות, זה אומר שאלו שעות העומס שלכם.

<גיורא רום: הסברתי ואני מוכן להסביר עוד פעם.

<גיורא רום: לא רשות התעופה האזרחית, לא הרגולטור קבע את זה.

מירי רגב: הבנתי.

מירי רגב: אתם לא קבעתם את זה.

מירי רגב: אתם רק אומרים שזה יגרום נזק למדינת ישראל בעולם בגלל מדיניות השמים הפתוחים ובגלל התחרות.

מירי רגב: אתם לא קבעתם את זה, אתם רק באים לשר ואומרים לו: אתה השר, אני הרגולטור, אני לא אומר 'שעות עומס' אבל אני אומר לך שבמדיניות השמים הפתוחים ובתחרות אתה לא יכול לגרום לסגירת שדה התעופה בשעות הלילה.

מירי רגב: אתה אומר בעצם: כל היום הוא שעות עומס.

מירי רגב: כמה חסרת לי, ברוך בואך חבר הכנסת איתן כבל.

<גיורא רום: זה לא מה שעו"ד לרנר אמרה.

<גיורא רום: את בלבלת פה, לעניות דעתי, ואני מצטער על המילה הזאת, שני מושגים.

<גיורא רום: עו"ד לרנר דיברה על שעות העומס כמסביר נחיתות מצפון.

<גיורא רום: היא לא דיברה בכלל על שעות הלילה.

מירי רגב: מי שדיבר על שעות הלילה זה מישהי אחרת, מיכל רביד מתל-אביב.

<גיורא רום: אבל זה לא נובע מעומס.

מירי רגב: אז זה נובע ממשהו אחר, בשל טיסות ארוכות.

<גיורא רום: ניסיתי להסביר.

<גיורא רום: אני מוכן להסביר שוב.

מירי רגב: לא, אל תסביר שוב, הבנתי, זה נובע מטיסות ארוכות.

<גיורא רום: זה נובע מדברים רבים.

מירי רגב: זה נובע מכך שחוזרים בלילה.

מירי רגב: הבנתי.

מירי רגב: חברת הכנסת תמר זנדברג, בבקשה.

תמר זנדברג: תודה, גברתי היושבת-ראש.

תמר זנדברג: תודה על קיום הדיון הזה.

תמר זנדברג: גם אני, כמו בטח כל היושבים כאן, פתאום לפני שבועיים התחלתי לקבל קריאות וזעקות, ו"רגע, מה קורה?

תמר זנדברג: יש רעש", וגם אני ביום-יומיים הראשונים לא הבנתי מאין זה בא, מאין זה פתאום "נוחת" עלינו.

תמר זנדברג: אבל בתוך זמן קצר למדי התבררה הסיבה, והיא שנפתח המסלול החדש.

תמר זנדברג: זה בדיוק כמו בבדיחה עם הרבי והעז, ואני אומרת את זה במובן הטוב של המילה.

תמר זנדברג: כן, כאשר מתרגלים למצב טוב אז כשחוזר מצב גרוע אז הוא מצב גרוע, אין מה לעשות, והוא מצב גרוע כאילו מחדש.

תמר זנדברג: במקרה הזה הוא לא רק כאילו מחדש אלא גם שמענו כאן – אני מתנצלת שלא שמעתי את דבריו של ארנון גלעדי – בסוף דבריך, אדוני ראש רשות התעופה האזרחית, שמענו שהמצב אפילו הורע עוד יותר מכיוון שמה שקרה מאז שהמסלול הזה היה פעיל ועד היום הוא רפורמת שמים פתוחים, שכל הזמן, באופן רציף, מייעלת מבחינת

תמר זנדברג: כם – סליחה, לא מבחינת

תמר זנדברג: כם – מייעלת מבחינת חברות התעופה- -

מירי רגב: בסדר להגיד שזה מבחינתם.

מירי רגב: הם צריכים לייעל לחברות התעופה, לא לאזרחים...

תמר זנדברג: - -מייעלת מבחינת חברות התעופה את הנצילוּת של המטוסים ומאפשרת להם להמריא וישר אחר-כך לנחות.

תמר זנדברג: כולנו מכירים את זה: אנחנו מגיעים לשדה תעופה, זה כמו אוטובוס – מחכים למטוס, המטוס עוד לא הגיע.

תמר זנדברג: זה לא המצב שהיה בעבר.

<גיורא רום: מה זה חברות התעופה- - -

תמר זנדברג: תן לי בבקשה לסיים את דבריי.

תמר זנדברג: הקשבנו לך ברוב קשב.

מירי רגב: לחברי הכנסת מותר להתפרץ ולדבר.

מירי רגב: בבקשה.

תמר זנדברג: לא התפרצתי.

תמר זנדברג: אני מדברת בזכות דיבור.

תמר זנדברג: הקשבנו לדבריך ברוב קשב.

תמר זנדברג: אגיד לך מה הרושם שלי.

תמר זנדברג: אני לא מומחית תעופה ואני לא מפקדת ולא גנרלית ולא שום דבר כזה.

תמר זנדברג: בתור מי שמייצגת אזרחים ואזרחיות שיושבים כאן, לא רק את אלה שטסים במטוס אלא גם את הציבור הגדול מאוד, ובעיקר במטרופולין, בעיקר ביישוב עירוני, כשמדובר באנשים רבים מאוד על שטח קטן מאוד, אגיד לך מה הרושם שעולה כאן.

תמר זנדברג: עולה כאן הרושם שאתה מייצג רשות שהיא רגולטור, אבל רגולטור שמקבל סמכות ממקבלי ההחלטות מלמעלה.

תמר זנדברג: אמרת בעצמך שהשר, הממשלה- - -

מירי רגב: לא, רק השר.

<גיורא רום: אני קיבלתי סמכות מכם.

<גיורא רום: אתם, הרשות המחוקקת, נתתם לי את הסמכות.

<גיורא רום: לא השר.

תמר זנדברג: אני מבקשת לסיים את דבריי.

תמר זנדברג: במסגרת הסמכות שניתנה לך אגיד לך מה הרושם שעולה כאן.

תמר זנדברג: עולה כאן רושם שיש דאגה מאוד-מאוד רבה ליעילות ולנצילוּת ולרווחיות של חברות התעופה.

תמר זנדברג: יש כאן דאגה גדולה מאוד לבטיחות ולכך שהקרן האלקטרונית תנחית בדיוק את המטוס, שזה דבר חשוב מאוד-מאוד.

תמר זנדברג: ניתנה פחות מחשבה לשאלה איפה עוברים המטוסים הללו בזמן ההמראה והנחיתה שלהם ולשאלה מה זה עושה מסביב.

תמר זנדברג: אני מבינה שהמסלולים הללו מתוכננים כך, במקום שבו הם נמצאים היום, כפי שהם, אבל אני גם מבינה שלא ניתנה מספיק דעת מראש בעת תכנון המסלולים האלה ובנייתם היכן הם יכולים לעבור והיכן כדאי יותר שיעברו.

תמר זנדברג: כמובן עכשיו המסלול הזה נמצא היכן שנמצא ואין ברירה אלא שהמטוס יעבור במקום בו הוא עובר, ועכשיו אנחנו כבר נמצאים במצב שצריך למצוא פתרונות אחרים, וצריך למצוא אותם, כמו חלוקת העומס, כמו הגבלת שעות מסוימות.

תמר זנדברג: אני מבינה.

תמר זנדברג: במהלך הדברים שלך ביקשתי- - -

מירי רגב: הוא לא יכול להמליץ על זה כל עוד הוא לא יבין מה הנגזרות למשק ולקשר שלנו עם העולם.

מירי רגב: המשק, הכלכלה והקשר עם העולם הוא דבר חשוב, אבל גם האזרחים חשובים לא פחות.

תמר זנדברג: אני חוזרת ואומרת, הרושם שלנו, ואני בטוחה שאני מדברת לא רק בשם עצמי, שניתנה על כך מחשבה מרובה יותר מהמשקל שניתן לשיקולים האחרים, להשלכות האחרות של הדבר הזה.

תמר זנדברג: במצב הקיים, כשאלו המסלולים שקיימים, ניתן לעשות, כפי שאני מתרשמת כאן מן הדיון, שני דברים: אחת, חלוקת העומס בין המסלולים, ושתיים, הגבלת השעות.

מירי רגב: גם לא בטוח שניתן לעשות.

מירי רגב: את זה צריך יהיה לבחון גם מבחינה כלכלית וגם מבחינת הקשר שלנו לעולם, גם מבחינת התחרות וגם מבחינת מדיניות שמים פתוחים.

תמר זנדברג: אבל תוך לקיחה בחשבון של שיקולים נוספים.

תמר זנדברג: הדבר השני הוא הגבלת שעות.

תמר זנדברג: אולי אפשר להציג לנו כאן מה קורה בעולם, באילו שעות ממריאים, באילו שעות טסים.

תמר זנדברג: אני משוכנעת שזה לא שדה התעופה היחיד שנמצא בסמוך למטרופולין.

מירי רגב: אבל זה לא רלוונטי.

מירי רגב: כדי להבין באילו שעות טסים צריך להבין היכן הם ממוקמים לעומתנו.

תמר זנדברג: אנחנו לא המדינה היחידה בעולם שיש בה שדה תעופה שממוקם בסמוך למטרופולין.

תמר זנדברג: הדבר שהוא כן יותר ארוך-טווח, שכן צריכה להינתן עליו הדעת, הוא הנושא של בניית מסלולים.

תמר זנדברג: אנחנו כאן לעוד הרבה מאוד שנים, לעוד עשרות שנים.

מירי רגב: לא רק זה, צריך לבחון את האפשרות להגיע לרמת דוד, שמסלול אחד שם יהיה מסלול אזרחי ולא רק צבאי, ועם כל הכבוד לנבטים – זה לא מדינת צבא, גם את נבטים צריך לשקול וגם את מגידו צריך לשקול.

מירי רגב: זה שמביאים כל יוצא צבא לעמוד בראש מינהל התעופה זה לא אומר שלא צריך לפתוח את האפיקים ולראות דברים אחרים.

מירי רגב: בגלל שנחיה פה עוד הרבה מאוד שנים ולא ניתן פתרון עכשיו לכל בעיות התעופה אנחנו נקבל החלטות ונסכם את הדיון בכמה פרמטרים, ואז שר התחבורה יבוא במושב הבא להציג את הנגזרת, שבוודאי אתה תציג בפניו לפני שהוא יציג את זה פה על-פי הנחיית הוועדה.

<גיורא רום: הערה קטנה בקשר להיותי איש צבא.

מירי רגב: אני גאה באנשי צבא, שלא תהיה לך אי-הבנה בעניין הזה.

<גיורא רום: אני יודע.

<גיורא רום: מזה שנה אני מנסה לשכנע, ושכנעתי את מפקד חיל האוויר, את מנכ"ל משרד הביטחון, את ראש מטה חיל האוויר, את יושב-ראש ועדת הכלכלה של הכנסת, את מי שאתה רוצה ששדה התעופה ברמת דוד צריך לעבור להיות שדה אזרחי.

<גיורא רום: הוא צריך להיות שדה התעופה השני של ישראל.

<גיורא רום: אם יש משהו משמעותי שהרשויות, גם המבצעת וגם המחוקקת, יכולות לעשות הוא לדחוף ולקדם את הקמת שדה התעופה הנוסף.

מירי רגב: במגידו או ברמת דוד?

<גיורא רום: ברמת דוד, כי זה יקטין את רמת הרעש באופן משמעותי.

<גיורא רום: כתבתי על זה מסמך נרחב מאוד, למרות שאני גנרל.

מירי רגב: אני שמחה לשמוע.

מירי רגב: אולי בגלל שאתה גנרל.

מירי רגב: אקרא את זה.

<גיורא רום: אמרתי: קחו את רמת דוד מחיל האוויר.

<גיורא רום: מפקד חיל האוויר קיבל את עמדתי.

מירי רגב: יפה.

מירי רגב: מה הבעיה לבצע את זה אם קיבלו את עמדתך?

מירי רגב: איפה זה תקוע?

<גיורא רום: זה מוטל על כתפי הרשות המבצעת.

מירי רגב: כלומר, זה במשרד התחבורה כרגע.

<גיורא רום: יש את משרד הפנים, יש את משרד התחבורה, יש את משרד הביטחון.

<גיורא רום: אני חושב שהדבר הכי משמעותי שיכול להיעשות בתחום התעופה הוא לא לבנות מסלולים בנתב"ג, כי הם לא ייבנו ולא משנה מה תחליטו, ולא להזיז מסלולים, כי זה לא יקרה, אלא להקים שדה תעופה נוסף בצפון הארץ, לא בנבטים, שיקלוט לתוכו כמות תנועה לא מבוטלת.

מירי רגב: זה יאפשר את חלוקת העומס ממרכז הארץ ויאפשר העברה של תנועה לצפון.

<גיורא רום: בוודאי.

<גיורא רום: ואז אפשר יהיה לעשות חלוקה שונה, גם של שעות היממה, גם של סוגי המטוסים, גם של הרעש.

<גיורא רום: זאת החלטה פרודוקטיבית, זאת החלטה שלטונית שיש בה ערך.

מירי רגב: וגם חיזוק הפריפריה והגליל וכל מה שזה אומר.

<גיורא רום: אני בעד החלטות שלטוניות שיש בהן ערך.

איתן כבל: גברתי היושבת-ראש, אני קודם כול מתנצל שהגעתי באיחור.

איתן כבל: אלה יומיים אחרונים של מושב הכנסת וכיושב-ראש סיעה וכמרכז האופוזיציה אני מתרוצץ.

איתן כבל: כל מה שקורה, ואני למדתי את העניין הזה, קורה כי הם יכולים, פשוט מאוד.

איתן כבל: יסלח לי גיורא רום, שאני מעריך מאוד.

איתן כבל: אתם עושים את זה כי אתם יכולים.

איתן כבל: גם רואים איפה הקווים נחתכים.

איתן כבל: שוחחתי גם עם אודי בר-עוז בישיבה הקודמת.

איתן כבל: הרי ברור שצריך לטוס וברור שכל אחד לא רוצה שזה יהיה בחצר שלו.

איתן כבל: אבל כל עוד יש תחושה שמישהו מרוויח פה ומישהו מפסיד פה, ואיפה שאפשר "נותנים בראש" ואיפה שאי אפשר "לתת בראש" אז מסכימים עם המצב – אני אומר לכם בישיבה הזאת: לא יקום ולא יהיה.

איתן כבל: אני אומר את זה, גיורא רום.

איתן כבל: אני משתדל להיות נחרץ רק היכן שצריך.

מירי רגב: בעניין הזה אני אתך.

איתן כבל: אני אומר את זה לכם כי כשאנחנו מסתכלים איך הדברים קורים – יכול להיות שאתם צודקים, אבל לא שכנעתם אותנו שאתם צודקים באופן שבו אתם פועלים.

איתן כבל: אסביר לך, גיורא רום.

איתן כבל: גם מימיקה זה אמירה.

איתן כבל: ראיתי את ההבעה שלך.

<גיורא רום: אני לא זוכר שהסברנו.

מירי רגב: היה דיון משותף.

איתן כבל: הוא לא השתתף בדיון הקודם, אך זה לא העניין אם הוא היה או לא היה.

איתן כבל: זה עניין של הדין ודברים שמתנהל מזה תקופה ארוכה.

איתן כבל: על זה אני מדבר.

איתן כבל: בסופו של עניין, אנשים קמים בוקר אחד ורואים שזה מונח על הראש שלהם.

איתן כבל: למשל בראש העין – אין אדם קרוב אלא אצל עצמו, אבל לא רק אצלי, אני שליח ציבור של כולם, לא רק של ראש העין, אבל אם ניקח כדוגמה את ראש העין – כשמקימים שכונה חדשה משקיעים בה כל-כך הרבה ועכשיו מעבירים מעל ראש האנשים, בלי להגיד להם, את קו המטוסים.

איתן כבל: אני מציע לכם לא רק לפעול על-פי כוחות בתוך מרכז השלטון המקומי, או על סמך מי שיש לו יותר כוח ומי שיש לו פחות כוח, אלא לנסות להקים צוות שייקח על עצמו לטפל בבעיה.

איתן כבל: אם זה היה תלוי בי היו מנהלים משא ומתן עם ראשי הרשויות המקומיות באזור, לא ב"הפרד ומשול" – ואני לא אומר שאתה עושה את זה – אלא שכל אחד יידע את המשמעויות, ששר התחבורה ייפגש איתם, ידבר איתם "ברחל בתך הקטנה".

איתן כבל: לא יהיה מצב שיישוב ימצא את עצמו נפגע כאשר אחרים לא שותפים.

איתן כבל: זה כמו בפלוגה: או כולם נושאים בנטל או כולם לא.

איתן כבל: אני מבין שצריך לעשות את זה, ועד שיקום שדה התעופה בצפון תושבי ראש העין יהיו חרשים.

מירי רגב: אבל לפני כן תושבי בארות יצחק ומזור.

<ארנון גלעדי: וגם תושבי תל-אביב.

איתן כבל: זה לא תל-אביב.

איתן כבל: זה דרום תל-אביב.

איתן כבל: ומשפט אחרון, אני מבקש לפנות לשר ולתבוע את זה ממנו.

איתן כבל: תודה.

מירי רגב: תודה רבה לך.

מירי רגב: אני מבקשת שאודי בר-עוז יוסיף כמה דברים, ארנון גלעדי יאמר משפט ואני רוצה לסכם את הדיון.

<אודי בר-עוז: בקצרה, גברתי היושבת-ראש, רק כמה נתונים לגבי דברים שנאמרו פה.

<אודי בר-עוז: אנחנו ברשות שדות התעופה סיימנו בסוף פברואר את פרויקט שדרוג המסלולים בנתב"ג מבחינת עבודות התשתית בשטח.

<אודי בר-עוז: היינו מחויבים ביום שהעבודות מסתיימות לחזור ולתפעל את נתב"ג על-פי הגדרות התמ"א.

<אודי בר-עוז: התפעול של נתב"ג במשך שנתיים וחצי, שנתיים ושלושת-רבעי השנים האחרונות היה בניגוד לתמ"א על-פי סעיף על מסלול בשיפוצים.

<אודי בר-עוז: לכן ברגע שהעבודות הסתיימו חזרנו לתפעל על-פי התמ"א.

<אודי בר-עוז: זה אומר שמסלול 12 הוא המסלול העיקרי לנחיתות.

<אודי בר-עוז: הדבר השני שאני רוצה לומר, תנאי מזג האוויר מאז 1 במרץ ועד עכשיו – כולנו חווינו את זה, כולנו אזרחי המדינה – הם מאוד-מאוד חריגים.

<אודי בר-עוז: תיכף אסביר למה זה משנה.

<אודי בר-עוז: אנחנו בעונת מעבר, עם רוחות לא סטנדרטיות ואובך.

<אודי בר-עוז: לא היה לנו יום אחד של מזג אוויר סטנדרטי בשבועיים וחצי האחרונים.

<אודי בר-עוז: אני אומר את זה כי לתנאים האטמוספיריים יש חשיבות בהקשר של עוצמת הרעש ששומעים כשמטוס חולף מעל.

<אודי בר-עוז: זאת אולי אחת הסיבות שתושבי תל-אביב חשים את המטוסים בעוצמה חזקה יותר מאשר היו רגילים בעבר לפני כשנתיים וחצי או 3 שנים, מכיוון שהנתיב אותו נתיב, הגובה אותו גובה, הטייסים אותם טייסים, המטוסים אותם מטוסים.

<אודי בר-עוז: המטוסים עצמם לא עושים יותר רעש אלא מה ששומע התושב ייתכן שבשבועיים וחצי האחרונים הרעש קצת יותר חזק.

<אודי בר-עוז: מזג האוויר יתייצב, מן הסתם, בזמן הקרוב, אחרי שעונת המעבר תחלוף.

<אודי בר-עוז: דבר נוסף, כן, יש גידול בהיקף הנחיתות וההמראות בנתב"ג בשנים האחרונות.

<אודי בר-עוז: גיורא רום הזכיר את זה.

<אודי בר-עוז: יש גידול של כ-7%-9%.

<אודי בר-עוז: הגידול הוא לאורך כל שעות היממה, לאו דווקא בלילה, הוא גידול גם ביום וגם בלילה.

<אודי בר-עוז: רובו יותר ביום מאשר בלילה.

<אודי בר-עוז: יש בהחלט גידול.

<אודי בר-עוז: חלק נובע ממדיניות השמים הפתוחים, חלק נובע מסיבות אחרות, גם בשל חברות "לואו-קוסט" שמגיעות, ואזרחי ישראל ותיירים טסים יותר בשנים האחרונות.

<אודי בר-עוז: דבר נוסף שרציתי להרחיב על דבריו של גיורא רום, שני המסלולים העיקריים לנחיתה על-פי ראייתנו בעתיד, אחרי שמסלול 21 ייפתח ואחרי שבית-המשפט ידון ויחליט מה שיחליט – ואנחנו כמובן נקיים כל החלטה שתתקבל, אף פעם לא נפעל בניגוד לתמ"א או בניגוד לשום החלטה – הם מסלולים 12 ו-21, קודם כול מהסיבה הבטיחותית והתעופתית.

<אודי בר-עוז: אלה שני מסלולים עם תהליך ILS (מערכת נחיתת מכשירים).

מירי רגב: אבל ב-3 השנים הללו היו גם סיבות ביטחוניות ותעופתיות ובכל זאת הצלחתם לעשות את זה מעל חולון.

מירי רגב: היא הנותנת, כלומר אם הצלחתם, בגלל הנושא הבטיחותי, לעשות את זה ב-3 השנים האחרונות אז הטיעון הזה לא יעמוד כל-כך לזכותכם.

מירי רגב: זה לא שב-3 השנים האלה, חס וחלילה, קרה משהו, תודה לאל לא קרה כלום.

<אודי בר-עוז: את צודקת במאה אחוז.

מירי רגב: אז אל תבוא עם הטיעון הזה כדגל.

<אודי בר-עוז: זה התאפשר לנו מכיוון שהתמ"א מאפשרת, כשמסלול נמצא בשיפוצים, להשתמש במסלול אחר.

מירי רגב: אז התמ"א תאפשר.

מירי רגב: אם כך, נשנה את התמ"א.

מירי רגב: אתה אומר בעצם שהתמ"א היא הבעיה.

מירי רגב: כלומר, עכשיו שר הפנים הוא הבעיה.

<אודי בר-עוז: לא.

מירי רגב: אז תסביר לי.

מירי רגב: עכשיו התמ"א היא הבעיה?

מירי רגב: אם נשנה את התמ"א כך שאפשר יהיה להרחיב את זה גם למסלולים נוספים, זה יסתדר?

<אודי בר-עוז: גיורא רום דיבר קודם על- - -

מירי רגב: עזוב את גיורא רום.

מירי רגב: אני שואלת אותך.

מירי רגב: עכשיו התמ"א היא הבעיה?

<אודי בר-עוז: אם את רוצה לחלק את הרעש בצורה יותר נכונה בין כל היישובים.

<אודי בר-עוז: למשל, היום במשך 4 שעות בלילה אסור להמריא.

<אודי בר-עוז: גיורא רום דיבר קודם על הבעיה של מטוסים שממריאים מול מטוסים שנוחתים.

<אודי בר-עוז: אם התמ"א תאפשר, אפשר יהיה בשעות האלה את הנחיתות למשל להעביר מעל חולון כך שתושבי חולון יסבלו בשעות האלה ולא תושבי תל-אביב.

מירי רגב: לא שהם יסבלו.

מירי רגב: שתהיה חלוקה צודקת יותר.

מירי רגב: אני לא אומרת שתושבי תל-אביב לא יסבלו.

מירי רגב: אין מה לעשות, כולם יסבלו.

מירי רגב: ברור לחלוטין שאנשים יסבלו.

מירי רגב: אנחנו לא מדברים על זה.

מירי רגב: אי אפשר עכשיו לסגור את שדה התעופה.

מירי רגב: עד שיהיה שדה תעופה נוסף ברמת דוד, ואני מקווה שזה יתקדם בקרוב.

מירי רגב: אנחנו נדון בזה ונעלה את זה לסדר היום, נתאחד כאן כל החברים מכל סיעות הבית במושב הבא, "נעשה שמח" לשר התחבורה, אין לי ספק, וגם לשר הכלכלה.

מירי רגב: אבל אני שואלת אותך כרגע, תמ"א נמצאת באחריות משרד הפנים.

מירי רגב: ועדת הפנים והגנת הסביבה אחראית על זה.

מירי רגב: אם אני מדברת על התמ"א ומבקשת שתמ"א 2/4 תשונה – ומה לעשות, תמ"א 2/4 לא לקחה בחשבון את מדיניות השמים הפתוחים, מדיניות השמים הפתוחים באה אחרי תמ"א 2/4, וזה טוב וזה חשוב והכול בסדר – אז נשנה את תמ"א 2/4 כדי שהעומס בנחיתות ובהמראות ייפול על כולם.

<אודי בר-עוז: את צודקת במאה אחוז.

<אודי בר-עוז: אם התמ"א תאפשר אפשר יהיה לדון בכל האופציות הנוספות, שלא קיימות היום על-פי התמ"א.

<אודי בר-עוז: חשוב לי להגיד רק עוד נתון אחד.

<אודי בר-עוז: הדבר האחרון שאני רוצה לומר, הנחיתות על מסלול 12, מעל תל-אביב, וההמראות על מסלול 21 – עכשיו אני מציג נתון תעופתי – מגבילות מאוד את התפעול.

<אודי בר-עוז: זה תפעול מאוד מוגבל מבחינתי.

<אודי בר-עוז: אנחנו מתפעלים את זה רק בגלל שזה מה שהתמ"א מגדירה.

<אודי בר-עוז: זה גם סוג של המראה מול נחיתה.

מירי רגב: אם היית יכול להוסיף לתמ"א דברים, עזוב עכשיו את התמ"א, כאילו אין עכשיו תמ"א, אנחנו יוצרים עכשיו תמ"א חדשה בעקבות המציאות החדשה של מדיניות שמים פתוחים, של תחרות, ואנחנו רוצים להיות חלק מזה ורוצים להיות חלק מן המשחק העולמי.

מירי רגב: אם עכשיו היית צריך להכין הגדרות חדשות לתמ"א מה היית מוסיף?

<אודי בר-עוז: הייתי מאפשר יותר גמישות, כאשר הכיוון המנחה הוא חלוקת רעש יותר הוגנת וצודקת בין כל התושבים סביב נתב"ג.

<אודי בר-עוז: אפשר בהחלט לעשות את זה.

<אודי בר-עוז: כיום התמ"א לא מאפשרת את זה.

<אודי בר-עוז: התושבים שסובלים הכי הרבה כרגע על-פי התמ"א הם תושבי תל-אביב.

מירי רגב: זה אמירה, וזה החלטה של ועדת הפנים והגנת הסביבה.

מירי רגב: היא לא צריכה בשביל זה את חבר הכנסת ברוורמן ואת ועדת הכלכלה בכלל.

מירי רגב: זה יידון פה ואנחנו נתקן את זה, וזה יהיה בפגרה.

מירי רגב: הבנת, גברת ליאת דופור דרור?

מירי רגב: תעבירי לבינת שוורץ את כל מה שאמרתי כאן, לפני שאגיד את זה לשר גדעון סער היום.

מירי רגב: זאת הכותרת שתצא מהדיון היום.

מירי רגב: לא ביקשתי התייחסות.

מירי רגב: רק שאלתי אם הבנת את מה שאמרתי על תמ"א 2/4, אם הבנת את מה שאמר פה אודי בר-עוז.

מירי רגב: מבחינתי זו האמירה הכי חזקה בדיון הזה.

מירי רגב: אני רוצה לעשות דברים שאני יכולה לשנות, לא מה שיהיה בעוד 100 שנים אלא מה אפשר לשנות.

מירי רגב: אם אנחנו יכולים לשנות את התמ"א כדי לעשות חלוקת עומס נכונה יותר, זה מה שביקשתי לבדוק בדיון הזה וזאת התשובה שרציתי לשמוע.

<ליאת דופור דרור: אנחנו חושבים שצריך שינוי גדול יותר.

מירי רגב: עוד יותר טוב, אז תבואו עם הצעה.

מירי רגב: היא הנותנת, עוד יותר טוב, אז תבואו עם הצעה לשינוי גדול יותר.

מירי רגב: דרך אגב, זאת אמירה חשובה מאוד לדיון המינהלי שלכם.

מירי רגב: בג"ץ חיכה להחלטת ועדת הפנים והגנת הסביבה בעניין טלפונים של "שחף", של בית-סוהר, חיכה להחלטת ועדת הפנים והגנת הסביבה וקיבל את המלצת הוועדה, בניגוד להמלצת היועץ המשפטי לממשלה.

מירי רגב: מה שאמר כאן אודי בר-עוז יעזור לכם מאוד בדיון שיתקיים עכשיו, כי זה אומר שאנחנו נוכל לשנות את התמ"א.

מירי רגב: תיקחו את סיכום הישיבה הזאת לדיון המינהלי ותראו לבית-המשפט שיש כוונה לשנות את התמ"א, אז הוא לא יקבל החלטה בעניין הזה והוא יאסור עליהם כרגע לפתח את המסלול הנוכחי.

<אפרת לרנר: אדרבה.

<ארנון גלעדי: לפני שאנחנו נכנסים לשינויי תמ"א ולפני שאנחנו מדברים על כניסה למסלול של 5 שנים של דיונים על השינויים ועל מסלולים נוספים- - -

מירי רגב: שום 5 שנים.

מירי רגב: חוק התכנון והבנייה תוקן עכשיו בוועדת הפנים והגנת הסביבה בתוך חודשיים.

<ארנון גלעדי: אני חבר בוועדת תכנון ובנייה בעיר קטנה, בתל-אביב- - -

מירי רגב: אבל לא בוועדת הפנים והגנת הסביבה של הכנסת.

<ארנון גלעדי: יש פה ניתוק מוחלט בין המציאות לבין קבלת ההחלטות על-ידי הרגולטורים.

<ארנון גלעדי: יש את הנושא של מדיניות שמים פתוחים, שיצר הגדלה משמעותית, יותר מאשר הנורמה של 5%, בהיקף הטיסות וזה לא נלקח בחשבון בתוך החישובים שלהם.

<ארנון גלעדי: דבר שני, יש את תמ"א 35 שמגדירה ציפוף של המטרופולין, דהיינו בנייה לא נמוכה, בנייה גבוהה.

<ארנון גלעדי: אף אחד לא התייחס לזה.

<ארנון גלעדי: כפר שלם, שם היתה בנייה של 8 קומות, היום זה 15-20 קומות.

<ארנון גלעדי: בכל ציר תל-אביב הבנייה היום מגיעה לגבהים שהיא לא היתה בהם בעבר.

<ארנון גלעדי: מישהו התייחס לזה?

<ארנון גלעדי: מישהו חשב מה המשמעויות של תמ"א 35, כאשר מצופפים את המטרופולין ומגביהים אותו?

<ארנון גלעדי: לכן המטוסים מגיעים ברעש.

<ארנון גלעדי: זה לא בגלל האובך ולא בגלל שום דבר אחר.

<ארנון גלעדי: הם עוברים 500 מטרים מעל התושבים, ולאחר שהמטוס עובר נשאר עוד ההד של המטוס בתוך הבית, איזה דקה-שתיים נשאר עוד ההד של המטוס עד שהמטוס השני מגיע ולא משתחררים מזה.

<ארנון גלעדי: זה רצף שלם של נחיתות במשך כל הלילה.

<ארנון גלעדי: ההדים נשארים בתוך הבית, הם לא מצליחים עוד לצאת וכבר המטוס הבא נוחת.

<ארנון גלעדי: לכן, גברתי היושבת-ראש, צריכה להתקבל החלטה עד שהתמ"א תשונה.

מירי רגב: כאשר יבוא לכאן שר התחבורה נצטרך לדבר על זה.

<ארנון גלעדי: שר התחבורה ושר הפנים.

מירי רגב: לא, זה שר התחבורה.

מירי רגב: שר התחבורה צריך להבין מגיורא רום מה הנגזרות מכך שבשעות הלילה לא תהיה פעילות של נחיתות והמראות.

<ארנון גלעדי: יש לי בקשה, כדי להקל על החיים שלנו ולאפשר לנו לפחות חיים סבירים, אני כבר לא דורש משהו מיוחד, יש מסלול שעד היום היו ממריאים דרכו, דרך חולון.

<ארנון גלעדי: צריך לחלק את העומס כבר היום על-פי התמ"א הקיימת.

<ארנון גלעדי: כבר היום האפשרות קיימת, יש גם היום אפשרות לנחות דרך חולון, כפי שהיה בעבר.

<ארנון גלעדי: יש גם אפשרות לנחות דרך מודיעין, כפי שהיה בעבר.

<אלעד שמעונוביץ: לא נכון.

<אלעד שמעונוביץ: התמ"א לא מאפשרת לנחות מעל מודיעין.

<מיטל להבי: למודיעין דאגו.

<ארנון גלעדי: התמ"א מאפשרת, כך אמר פה הרגולטור.

<ארנון גלעדי: אין לי ויכוח אתך.

<ארנון גלעדי: אני לא מומחה בתעופה.

<ארנון גלעדי: חשוב שכרגע חלוקת הרעש תתבצע מיידית על-ידי המסלולים הקיימים היום, לא על-ידי מסלולים שיהיו קיימים בעתיד.

<ארנון גלעדי: לפחות תנו לנו בתקופה הזאת לחיות חיים נורמליים, להפסיק את הטיסות בלילה.

<ארנון גלעדי: זה החלטה אדמיניסטרטיבית, היא לא החלטה של שינוי תמ"אות ושום דבר אחר.

<ארנון גלעדי: דבר שני, לאפשר נחיתות כפי שהיו עד עכשיו מהמסלולים הקיימים.

מירי רגב: אני מודה לכל הגורמים שהגיעו ואני מודה לך, ארנון גלעדי, שהבאת את הנושא הזה לדיון.

מירי רגב: אני גם מודה על הדברים שאמר כאן אודי בר-עוז.

מירי רגב: נודה על האמת, יש כאן איזו אטימות של מינהל התעופה האזרחית וגם של רשות שדות התעופה בראשות יעקב גנות ושל שר התחבורה.

מירי רגב: צריך להודות, יש כאן אטימות של משרד התחבורה כלפי אזרחים, כי אפשר להביא פתרון.

מירי רגב: אין מצב כזה שאין פתרון.

מירי רגב: עובדה שלפני 3 שנים טסו רק מעל חולון.

מירי רגב: לא שזה טוב.

מירי רגב: הדבר הכי נכון הוא לבנות עוד שדה תעופה.

מירי רגב: אני מקבלת כאן את כל מה שגיורא רום אמר, אבל זה לא מהיום למחר.

מירי רגב: צריך לעבוד בשני היבטים במקביל, לטווח הארוך ולטווח הקצר.

מירי רגב: לגביי הטווח הארוך אנחנו נקיים דיון ונזמין לכאן את מי שצריך ונכתוב על זה ונודיע על זה ונבקש שגם יציגו לנו את מה שגיורא רום הציג בפני הגורמים הרלוונטיים בנושא רמת דוד, כי לטווח הארוך צריך לטפל בזה.

מירי רגב: לגבי הטווח הקצר צריך כרגע לטפל בחלוקת צדק.

מירי רגב: לא רק בחלוקת הון צודקת ובחלוקת נטל צודקת אלא גם בחלוקת רעש צודקת.

מירי רגב: מה לעשות, זה התפקיד שלנו, לטפל בחלוקה אמיתית של רעש.

מירי רגב: איך עושים את זה?

מירי רגב: נחלק כרגע בין ארבעת המסלולים הקיימים.

מירי רגב: אני לא יודע כרגע אם אפשר להרחיב או אי אפשר להרחיב.

מירי רגב: נביא היפכא מסתברא, נביא אותם, אבל לא כרגע.

מירי רגב: כרגע אני מסתמכת רק על דעתו של הגורם המקצועי, של הרגולטור שעומד בראשו, גיורא רום.

מירי רגב: כרגע אני סומכת רק על מה שהוא אומר.

מירי רגב: יש כרגע 4 מסלולים: חולון, תל-אביב, מודיעין וראש העין.

מירי רגב: ארבעת המסלולים האלה צריכים להתחלק בחלוקה צודקת של הרעש.

מירי רגב: כן בתיאום תמ"א, לא בתיאום תמ"א – צריך לטפל בזה באופן חריג.

מירי רגב: יודע שר הפנים ויודעת גם בינת שוורץ שוועדת הפנים והגנת הסביבה יודעת לעשות חריגים מהיום להיום.

מירי רגב: אם אין כאן בעיות בטיחותיות ואפשר לעשות את זה ואפשר להגדיל ואפשר לעשות פה חלוקת צדק אמיתית בנושא רעש צריך לעשות את זה באופן מיידי.

מירי רגב: לכן אני מבקשת שבמהלך הפגרה – שר הפנים צריך להיות כאן, הוא ביקש להציג בוועדה במהלך הפגרה את סוגיית המסתננים, 100 ימים לקבלת ההחלטות בעניין המסתננים.

מירי רגב: באותו יום תבוא לכאן בינת שוורץ ביחד עם השר, כולל נציג משרד התחבורה, כולל אודי בר-עוז או יעקב גנות, כולל גיורא רום ויציגו לנו איך אפשר לשנות את התמ"א.

מירי רגב: אני מבקשת מהיועצת המשפטית של הוועדה, ורד קירו-זילברמן, ללוות את זה.

מירי רגב: שבאופן מיידי יביאו לנו הצעה לאישור הוועדה, באופן מיידי, שהתמ"א לא תכבול אותם לשני מסלולים וחצי אלא שתעשה חלוקת רעש הוגנת בארבעת המסלולים הקיימים.

מירי רגב: זה כרגע באופן מיידי.

מירי רגב: זה יהיה במהלך הפגרה.

מירי רגב: למושב הבא ארצה סקירה של שר התחבורה לגבי הסטטוס של רמת דוד.

מירי רגב: זה נושא אחד, ושנית, לגבי הסטטוס של מגידו ושל נבטים.

מירי רגב: דרך אגב, אני בעד רמת דוד כאופציה, גם לפי מה ששמעתי לפני כן מיעקב גנות ומה ששמעתי עכשיו מגיורא רום.

מירי רגב: זה דבר שאני רוצה לדעת.

מירי רגב: במהלך הפגרה, מעבר לחלוקה הצודקת, אני רוצה שנציג משרד התחבורה יציג לי, מטעם השר, מה הנגזרת שהוצגה לו על-ידי הרגולטור גיורא רום על הפסקת טיסות בשעות הלילה.

מירי רגב: גם כשאנחנו עושים צדק חלוקתי אנחנו מבקשים לדעת מה זה אומר.

מירי רגב: אם השר מבין את המשמעות לגבי האזרחים והוא מקבל החלטה כזאת – אין בעיה, אבל שיגיד את זה קבל עם וְעֵדה לאזרחי המדינה: "קיבלתי החלטה שימשיכו לטוס בשעות הלילה למרות שילדים לא ישנים, למרות הכול, כי אני רוצה שהמצב הכלכלי של מדינת ישראל יהיה טוב יותר, כי אני רוצה שיהיה לנו קשר טוב יותר עם העולם," לא יודעת מה, שהוא יגיד לי מה ההמלצה שלו לגבי הנגזרת של מה שיציג לו הרגולטור לגבי הגבלות שעות טיסה בלילה ולגבי ההגדרה מה הוא עומס.

מירי רגב: אני רוצה להבין מה הוא עומס של טיסות.

מירי רגב: האם עומס של טיסות זה מ-5 בבוקר ועד 5 בבוקר למחרת, או יש שעות מסוימות שהן שעות העומס?

מירי רגב: שיסבירו לנו מה זה שעות העומס.

מירי רגב: גיורא רום צריך להציג את זה קודם כול לשר התחבורה.

מירי רגב: אנא שיציגו לי את זה בפגרה, באותה ישיבה שבה נדון על התמ"א.

מירי רגב: אני מבקשת שבינת שוורץ אישית תגיע לדיון הזה, שלא תשלח לכאן נציגים, שאנשי מרכז השלטון המקומי יגיעו ושיגיעו ראשי העיריות הרלוונטיים: תל-אביב, חולון, בת-ים, מודיעין, חבל מודיעין, כל מי שרוצה להגיע מבחינת ראשי הערים הרלוונטיות.

מירי רגב: חלוקת עומס והגבלת שעות – על כך דיברתי כבר, שאני רוצה שזה יבוא לדיון כבר בעת הפגרה.

מירי רגב: על בחינת האלטרנטיבה של רמת דוד – דיברנו.

מירי רגב: על נגזרות של הנחיתות בלילות – דיברנו.

מירי רגב: המשמעויות של ההגבלות – יוצגו על-ידי גיורא רום לשר ואז יוצגו לוועדה.

<ארנון גלעדי: גברתי היושבת-ראש, שאלתי אם קיבלו אישור של המשרד להגנת הסביבה לגבי מטרדי הרעש מבחינת החוק.

<ארנון גלעדי: אם זה לא עומד בתקנות הרעש כפי שנקבע בחוק צריך לעשות ניטור.

<ארנון גלעדי: המשרד להגנת הסביבה צריך לעשות ניטור רעש.

מירי רגב: אם לשר להגנת הסביבה יהיה משהו להוסיף על העניין הזה זה יעלה בדיון בפגרה.

מירי רגב: אני יודעת שנציגי המשרד נמצאים פה.

מירי רגב: אפרופו, אתם שותפים להחלטה של שר התחבורה?

<מרגריטה רוגינסקי: אנחנו חברים בוועדות שדנות על זה.

<מרגריטה רוגינסקי: חשוב לי לומר באשר לניטור, עשינו בדרום תל-אביב ניטור רעש עוד לפני עבודות השדרוג.

<מרגריטה רוגינסקי: עשינו את זה בכמה תקופות.

<מרגריטה רוגינסקי: יש לנו ניטור רעש.

<מרגריטה רוגינסקי: אנחנו מתכוונים עכשיו, ממש בשבוע הבא מתוכנן לנו להציב שוב תחנת ניטור בתל-אביב ואז אנחנו נראה.

מירי רגב: תכינו את זה לקראת הדיון בפגרה.

מירי רגב: תדעו מתי הדיון בפגרה ותגידו את עמדתכם לגבי עוצמת הרעש.

<מרגריטה רוגינסקי: אני מבקשת להוסיף עוד משהו.

<מרגריטה רוגינסקי: למשל בבארות יצחק, במזור ובראש העין אנחנו כבר התקנו תחנות ניטור בשביל לדעת מה המצב היום ומה יהיה אחרי כן.

מירי רגב: השאלה מה עמדתכם.

מירי רגב: האם עמדתכם נספרת, או אתם רק מייעצים?

<מרגריטה רוגינסקי: כן לוקחים בחשבון את עמדתנו.

מירי רגב: ברור שאנחנו צריכים שדה תעופה פעיל היום, ברור לנו וברור לכולם.

<מרגריטה רוגינסקי: הפתרון האמיתי הוא מה שאת אמרת.

מירי רגב: אין מה לעשות, עד שזה יעבור, עד שיהיה לנו נמל תעופה נוסף ברמת דוד אנחנו צריכים לחיות עם הרע במיעוטו, אבל את הרע במיעוטו לחלק בין כלל התושבים, חלוקה צודקת, ובשעות שאפשר איכשהו לחיות איתן.

מירי רגב: זה מה שעלינו לעשות כרגע, זה מה שמתבקש ממקבלי ההחלטות.

מירי רגב: זה לא החלטה שלך, כפי שאתה אומר, גיורא רום, אלא זה החלטה של מדיניות.

מירי רגב: לכן מי שאחראי על המדיניות, השר או נציגו, יבוא להסביר את זה כאן.

<אפרת לרנר: כדאי להזמין את נציגי כפר סבא ודרום השרון לדיון הזה.

מירי רגב: תודה רבה לכולם.